Rakyat tuntut janji! Bagaimana kes Adib, tulisan Jawi, mansuh vernakular?

BANGI, 13 Rabiulawal 1442H, Jumaat – Selepas kejatuhan Pakatan Harapan (PH) – yang hanya mentadbir 22 bulan kerana terpalit pelbagai kontroversi – rakyat mengharapkan pemerintah sekarang melunaskan janji mereka memperjuangkan agenda Islam dan Melayu.

Namun, keadaan ketika ini dilihat agak mengecewakan apabila kes Allahyarham Muhammad Adib Mohd Kassim seolah-olah dipinggirkan, isu berkaitan tulisan Jawi, sekolah vernakular dan Sijil Peperiksaan Bersepadu (UEC) masih belum menemui titik noktah.

Lebih mengecewakan lagi dengan tindakan parti Cina dari kerajaan serta pembangkang yang bertindak melindungi penceroboh tanah di Raub, Pahang sedangkan mereka jelas melanggar undang-undang, tegas Ahli Jawatankuasa Pusat Ikatan Muslimin Malaysia (ISMA), Ustaz Shuhaib Ar-Rumy.

Jelas beliau, apa-apa isu yang menggugat atau menimbulkan kontroversi terutama berkaitan dengan Islam dan Melayu seharusnya ditangani dengan tindakan undang-undang yang jelas daripada kerajaan.

“Kita lihat kini keadaan tidak sebagaimana yang kita mahukan. Pencerobohan di tanah Raub, akhirnya parti-parti Cina tidak kisah dari dalam kerajaan mahu pun pembangkang berebut-rebut untuk melindungi,” katanya ketika mengupas Perspektif | Politik Melayu Dalam Krisis disiarkan TV Pertiwi.

Dalam pada itu, Ustaz Shuhaib berkata, meskipun penjajah Inggeris telah meninggalkan negara, mereka bagaimanapun sudah menyediakan satu tapak poltik untuk agenda luar terus dilaksanakan di negara ini walau sudah mencapai kemerdekaan.

“Sebagai contoh apabila tamatnya Perang Dunia Pertama, maka pihak-pihak yang kalah ini telah menubuhkan satu pertubuhan dinamakan Pertubuhan Bangsa-Bangsa Bersatu (PBB). Sebelum itu lagi mereka telah melenyapkan satu institusi penting yang utama dalam tiang pemerintahan Islam iaitu sistem khalifah.

“Tamatnya sistem khalifah di Turki, akhirnya negara-negara barat bersatu dan mereka ini telah mengeksport fahaman, cara fikir sistem politik mereka ke negara-negara Islam yang telah dipecah-pecahkan termasuklah Malaysia,” katanya.

Beliau menjelaskan, sistem demokrasi barat telah menampakkan secara licik dan halus bahawa ia bertentangan dengan prinsip utama terutama dalam politik Islam.

Katanya, sebagai contoh sistem demokrasi barat memberi ruang yang luas untuk sesebuah negara melaksanakan pilihan raya.

Katanya lagi, melalui pilihan raya, sistem demokrasi barat tidak melarang sekiranya bukan muslim dilantik oleh orang Islam sendiri untuk mentadbir negara yang majoritinya atau pun dari segi falsafah, susur galurnya adalah Islam.

“…datangnya demokrasi barat ini memberikan parti-parti yang bertanding dalam pilihan raya tersebut mengemukakan calon bukan Islam dan akhirnya pengundi bersifat terbuka dan memilih bukan muslim mewakili suara mereka di Dewan rakyat .

“Dengan itu mustahil orang bukan Islam akan memperjuangkan agenda Islam. Pada masa sama pemimpin-pemimpin Melayu beragama Islam jadi malu dan segan untuk memperjuangkan agenda Islam dan Melayu dalam kerangka tersebut,” katanya.

Untuk keluar daripada keadaan itu, Ustaz Shuhaib berkata, tidak ada cara lain kecuali umat Islam serta bangsa Melayu di tanah air ini kembali kepada fahaman Islam.

“Fahaman Islam yang berasaskan kepada akidah, tauhid dan di situlah kita akan kumpulkan semula falsafah dan membangunkan semula pemikiran Islam yang menolak campur tangan asing.

“Tidak ada cara lain untuk bangunkan semula politik Islam kecuali dengan membebaskan diri daripada pengaruh politik Barat sama ada daripada sekularisme, sosialisme mahupun liberal demokratik malah dari penguasaan Cina. Inilah yang kita namakan landskap baru politik kita tawarkan.

“Kita jadi lemah begini, mengemis di bumi sendiri sekarang ini kerana kita telah lama memisahkan diri daripada Islam bahkan juga dari sejarah Melayu dan asal usul kegemilangan nenek moyang kita yang satu ketika dulu telah mengurustadbir satu empayar besar,” katanya.


UMNO mahu PAS segera nyata pendirian

KUALA LUMPUR, 7 Rabiulawal 1444H, Selasa – PAS perlu memutuskan secepat mungkin sama ada mahu bekerjasama dengan UMNO bagi menghadapi Pilihan Raya Umum ke-15 (PRU15), tegas Presiden UMNO, Datuk Seri Ahmad Zahid Hamidi.

“Seawal mungkin, jika tidak kami (BN) akan bergerak solo,” kata Pengerusi Barisan Nasional (BN) itu pada sidang media selepas perjumpaan bersama pimpinan bahagian dan sayap UMNO di Pusat Dagangan Dunia (WTC) di sini hari ini.

Pertemuan lebih sejam itu turut dihadiri Perdana Menteri, Datuk Seri Ismail Sabri Yaakob yang juga Naib Presiden UMNO dan disertai oleh lebih 700 perwakilan bahagian dan sayap melibatkan 191 bahagian dari seluruh negara.

Ahmad Zahid berkata, jika PAS memberikan keabsahan menyertai UMNO pada PRU15 dan mematuhi syarat-syarat yang ditetapkan, parti itu menggunakan logo sendiri dan BN boleh bertoleransi menjalin kebersamaan jentera bagi menghadapi pilihan raya itu.

UMNO menetapkan tiga syarat kepada PAS dalam memperkukuh kerjasama rasmi antara dua parti itu bagi menghadapi PRU15.

Ahmad Zahid yang juga Ahli Parlimen Bagan Datuk turut memaklumkan Gabungan Rakyat Sabah (GRS) telah memberi perakuan bahawa gabungan itu akan menyokong kesemua calon BN di Sabah pada PRU15 dalam satu perbincangan yang telah diadakan bersama kepimpinan gabungan itu.

“Kami amat menghargainya dan semoga perkara ini dapat direalisasikan dengan makna yang sebenar bila tiba masanya,” katanya.

Dalam pada itu, Ahmad Zahid berkata pemohonan tujuh parti untuk menyertai BN sama ada sebagai parti teras atau Friends of BN dibawa ke perhatian mesyuarat Dewan Tertinggi BN.

“Kami yakin dengan empat parti teras, lapan parti gabungan atau Friends of BN dan tujuh lagi parti yang mahu menyertai BN,” katanya. – Bernama


Buka masjid, moga jadi penyelesaian krisis

UMAT Islam menerima berita gembira dan berterima kasih kepada Jabatan Hal Ehwal Agama Islam Negeri Sembilan (JHEAINS) apabila membuka pintu-pintu masjid di seluruh negeri bagi umat Islam mendirikan solat Jumaat dan fardhu secara berjemaah, dengan mengikut garis panduan SOP.

2. Berbeza dengan negeri Selangor-KL yang masih lagi diselia ketat dengan bilangan terhad yang dibenarkan; ada yang dibuka tetapi dengan kuota had bilangan di bawah syarat yang ditetapkan mengikut mazhab Syafi’e bagi mendirikan solat Jumaat. Menurut mazhab Syafi’e jumlah minimum bagi solat Jumaat adalah seramai 40 orang.

3. Di Malaysia, arus perdana fiqh adalah mengikut mazhab Imam Syafi’e dengan tidak menolak pandangan mazhab lain, contohnya pada mazhab Maliki solat Jumaat itu cukup dengan bilangan wajibnya 12 orang sahaja. Kita terima pandangan 12 orang itu tetapi itu mengikut mazhab mereka bukannya mazhab kita. Sama juga sebagaimana mereka tidak menolak pandangan ulama kita dan menghormatinya, namun mereka tidak mengamalkannya, maka begitu juga kita menghormati pandangan mereka dan tidak menolaknya.

4. Syukur, Negeri Sembilan telah memulakan langkah berani dengan membenarkan solat berjemaah di masjid-masjid dalam negerinya dengan penjarakan tetap dipatuhi dan diwajibkan memakai pelitup muka, namun had bilangannya sudah diperluaskan, tindakan ini juga menunjukkan pengharapan dan keyakinan mereka untuk memohon perlindungan dan pertolongan daripada Allah SWT itu sangat tinggi, dan kita harus menghormati pendirian pemimpin mereka dan mengucapkan terima kasih kerana memahami keluhan dan kegelisahan umat Islam.

5. Kita beriman sebagaimana firman Allah Ta’ala tentang keutamaan besar bagi orang-orang yang memakmurkan masjid-masjid Allah, dalam firman-Nya: Terjemahan maksud: “Hanyalah yang memakmurkan masjid-masjid Allah ialah orang-orang yang beriman kepada Allah dan hari kemudian, serta tetap mendirikan solat, menunaikan zakat dan tidak takut (kepada siapapun) selain Allah, maka merekalah yang termasuk golongan orang-orang yang selalu mendapat petunjuk (dari Allah Ta’ala)” (Surah Al-Taubah: ayat 18).

6. Menteri Besar, Datuk Seri Aminuddin Harun berkata, bagaimanapun ia perlu mematuhi prosedur operasi standard (SOP) yang ditetapkan oleh Majlis Keselamatan Negara (MKN) serta garis panduan yang dikeluarkan oleh Jabatan Hal Ehwal Agama Islam Negeri Sembilan (JHEAINS).

7. Garis panduan itu menetapkan semua masjid serta surau di Negeri Sembilan dibenarkan mengadakan solat fardhu dan solat Jumaat secara berjemaah sepanjang tempoh PKP dengan merujuk kepada SOP yang dikeluarkan JHEAINS sebelum ini. Setiap ahli jemaah diwajibkan membawa sejadah yang bersaiz besar, memakai pelitup muka, mengambil wuduk di rumah dan mematuhi had keluasan melakukan ibadah.

8. “Bagi solat Jumaat, ia juga boleh dilaksanakan dengan mengikut kapasiti ruang solat di masjid atau surau Jumaat,” katanya pada sidang media di kediaman rasmi Menteri Besar.

Rujuk: https://www.hmetro.com.my/mutakhir/2021/01/666267/syukur-pkp-tak-jejas-solat-jemaah-di-negeri-sembilan

9. Dalam hadis lain, Rasulullah ﷺ bersabda:

إِذَا رَأَيْتُمُ الرَّجُلَ يَتَعَاهَدُ الْمَسْجِدَ فَاشْهَدُوا لَهُ بِالإِيمَانِ

Maksudnya: “Apabila kamu melihat seorang lelaki sentiasa dan rajin menuju ke masjid-masjid, maka saksikanlah baginya dengan iman.” – Riwayat Tirmidzi.

10. Oleh itu, kita harus merebut peluang ini dan jangan sesekali kita meletakkan ketakutan kita berlebihan melebihi ketakutan kita kepada Allah SWT, dan jangan membiarkan masjid kita kosong. Masjid adalah ‘Rumah Allah’, siapa kita yang mahu menyekat manusia daripada mengunjunginya tambahan lagi yang mahu tunduk sujud kepada-Nya. Solat fardhu berjemaah harus terus dilaksanakan walaupun bilangannya hanya sebaris saf, dan mesti ada terus umat yang berdoa di dalamnya, kerana ia merupakan tempat ibadah utama bagi umat Islam.

11. Namun, dalam masa yang sama ketika keadaan negara sedang bergelut dengan wabak COVID-19, keselamatan diri harus juga dijaga dengan menjaga kebersihan serta penjarakan bagi mengelakkan jangkitan. Ini penting dan sememangnya selama ini pun jemaah masjid merupakan kumpulan yang paling berdisiplin mematuhi syarat-syarat yang telah ditetapkan.

12. MUAFAKAT berharap, jika Negeri Sembilan mampu melakukannya, maka negeri-negeri lain juga boleh. Moga Jabatan Agama Islam negeri-negeri lain dapat mengikut jejak JHEAINS dengan membuka semula masjid bagi umat Islam berjemaah mendirikan solat fardhu dan solat Jumaat. Jika tidak dapat dibuka, setidak-tidaknya membenarkan solat Jumaat dan janganlah sampai bilangannya tidak menepati syarat yang ditetapkan mengikut mazhab Syafi’e.

13. Kita menaruh harapan dengan keberkatan doa saudara-saudara kita di Negeri Sembilan wabak ini akan segera pulih dan solat fardhu berjemaah dan solat Jumaat kembali seperti biasa dan masjid-masjid selepas ini akan lebih bercahaya apabila bilangan jemaah yang memakmurkannya bertambah.

Haji Rashidi bin Haris
Ketua Media MUAFAKAT
Ketua Komunikasi dan Multimedia PEMBELA


Rakyat Kelantan perlu bangkit buat perubahan: PM Anwar

GUA MUSANG, 5 Muharam 1445H, Ahad – Rakyat Kelantan perlu bangkit melakukan perubahan bagi membolehkan negeri itu terus membangun dan dimajukan.

Perdana Menteri, Datuk Seri Anwar Ibrahim berkata, ini kerana kerajaan Kelantan ketika ini tidak mampu membangunkan negeri tanpa bantuan Kerajaan Persekutuan.

“Akhirnya rakyat yang menentukan. Rakyat kena sedar, bangkit dan tuntut perubahan ini.

“Kerajaan Kelantan tak mampu, kena ada dukungan daripada Kerajaan Persekutuan. Saya beritahu perkara benar bukan nak bercakap sombong. Begitu juga Perlis, jika kita tidak bantu beri peruntukan, nak bayar gaji pun tak mampu,” katanya.

Beliau berkata demikian ketika berucap pada Program Sentuhan Kasih Desa, di sini hari ini yang turut dihadiri Timbalan Perdana Menteri, Datuk Seri Dr Ahmad Zahid Hamidi.

Anwar berkata, justeru, kerjasama erat antara Kerajaan Persekutuan dan kerajaan negeri amat diperlukan bagi menyelesaikan pelbagai masalah yang dihadapi rakyat.

“Namun situasi yang berlaku adalah sebaliknya apabila kita di pihak kerajaan bagi projek, mereka kata kita tipu, kita bagi pandangan dan bercakap, mereka kata masuk neraka.

“Jadi saya mohon kawan-kawan termasuk ustaz-ustaz yang ada dalam PAS, tegurlah mereka. Jangan asyik nak hukum orang saja,” katanya.

Perdana Menteri turut menegaskan komitmen Kerajaan Perpaduan untuk berkerjasama dengan mana-mana pihak dalam usaha membangunkan negara, termasuk di Kelantan.

“Beberapa bulan ini, saya berunding dengan (bekas menteri kewangan) Tengku Razaleigh Hamzah untuk meminta berunding memulihkan ekonomi negara… beliau (Tengku Razaleigh) beri kerjasama baik. Ini kita manfaatkan,” katanya.

Anwar juga sekali lagi menyangkal dakwaan kononnya pentadbiran Kerajaan Perpaduan mengikut telunjuk DAP.

“Selama ini projek untuk golongan usahawan, penduduk desa dan program berbilion ringgit untuk orang Melayu tidak pernah DAP menyanggah atau bantah.

“Yang kena marah adalah (wujudnya) orang yang sakau (duit). Itu kita kena lawan,” katanya.

Selain Kelantan, lima lagi negeri yang turut mengadakan Pilihan Raya Negeri (PRN) ialah Terengganu, Kedah, Pulau Pinang, Selangor dan Negeri Sembilan.

Suruhanjaya Pilihan Raya menetapkan PRN di keenam-enam negeri itu serta Pilihan Raya Kecil (PRK) Parlimen Kuala Terengganu dilaksanakan serentak dengan 12 Ogos ditetapkan sebagai hari pengundian manakala tarikh penamaan calon dan pengundian awal masing-masing ditetapkan pada 29 Julai dan 8 Ogos. – Agensi


Israel enggan jual Iron Dome kepada UAE

TEL AVIV, 27 Jamadilakhir 1443H, Ahad – Agensi keselamatan negara pengganas Israel menolak penjualan teknologi negara itu antaranya Iron Dome kepada Emiriah Arab Bersatu (UAE).

Akhbar Israel Hayom dan Maariv memetik penganalisis tentera, Alon Ben David sebagai berkata, agensi keselamatan Israel menolak potensi untuk menjual teknologi kepada rakan kongsi baharunya – merujuk kepada negara Arab yang telah menandatangani Perjanjian Abraham.

“Mossad, yang membuka jalan untuk normalisasi telah meminta agensi keselamatan berhenti melihat negara-negara ini sebagai ‘Arab’,” katanya.

Katanya lagi, Kementerian Pertahanan Israel menarik balik keputusannya untuk tidak menjual sistem pertahanan kepada UAE: “Ia telah menjual teknologi siber tetapi mengelak daripada menjual sistem pertahanan udara.”

Berikutan itu, UAE diwajibkan untuk membeli sistem pertahanan Korea Utara dengan teknologi Rusia.

Ben David menganggarkan Israel kerugian AS$4.5 bilion selepas menolak perjanjian ketenteraan dengan UAE.

Ia seolah-olah menunjukkan Israel mencadangkan sistem pertahanan negara itu kepada UAE dan Arab Saudi. – Agensi


UMNO sudah tawar hati dengan MN, yakin bergerak solo

Oleh Zuhayati Yazid

BANGI, 11 Syaaban 1443H, Selasa – UMNO kini dilihat sudah tawar hati untuk meneruskan hubungan kerjasama dengan PAS melalui ikatan Muafakat Nasional (MN).

Perkara tersebut dipercayai berkait rapat dengan rasa kurang senang pemimpin parti berteraskan Melayu itu dengan segelintir pemimpin PAS.

Namun begitu, Pengarah Pusat Pengajian Perangsaraf Media dan Informasi Fakulti Komunikasi dan Pengajian Media UiTM, Prof Datuk Dr Ismail Sualman percaya, dalam diam UMNO masih menagih sokongan MN khususnya bila melihat nasib bakal menimpa pemimpin kluster mahkamah.

Oleh disebabkan itu, katanya, mereka kini mengambil sikap ‘embargo’ dengan menunggu dan melihat sebelum bertindak untuk melepaskan MN.

“Walaupun UMNO sudah tawar hati tetapi hakikatnya parti tersebut masih memerlukan sokongan daripada PAS.

“Namun disebabkan sikap-sikap yang tidak disenangi dengan sebahagian pemimpin PAS membuatkan UMNO yakin untuk terus bergerak solo.

“Walaupun hakikatnya mereka sebenar berada dalam ketakutan berikutan berada dalam keadaan tidak selamat apabila melibat pemimpin-pemimpin yang berada dalam kluster mahkamah,” katanya ketika dihubungi Ismaweb.net, hari ini.

Beliau berkata demikian sebagai mengulas mengenai jangka hayat MN yang semakin terumbang ambing selepas kemenangan selesa Barisan Nasional (BN) pada Pilihan Raya Negeri (PRN) Johor, baru-baru ini.

Ismail yakin ramai pihak ternanti-nantikan status terkini MN susulan kejayaan UMNO memenangi beberapa PRN secara solo.

“Tidak adil sekiranya rakyat membuat andaian MN terkubur begitu sahaja sedangkan hubungan kedua-dua pihak ini masih boleh diselamatkan.

“Tidak mustahil (MN) kembali kuat dalam Pilihan Raya Umum ke-15 (PRU15) tidak lama lagi,” katanya.

Beliau berpandangan, Perhimpunan Agung UMNO (PAU) yang bakal diadakan kelak mungkin menjadi penentu kepada masa hadapan MN.

“Walaupun keputusan ini hanya dibuat oleh UMNO dalam PAU nanti tetapi ia akan dibawa berbincang bersama Barisan Nasional (BN) yang akan membuat keputusan secara keseluruhannya,” katanya.


Negara haram Israel perakui kebolehan tenaga mahir penduduk Palestin

RAMALLAH, 3 Rabiulakhir 1443H, Isnin – Buat pertama kalinya, rakyat Palestin diberikan permit bekerja di negara haram Israel dalam bidang teknologi.

Sebanyak 500 permit dikeluarkan ekoran negara itu kekurangan tenaga kerja mahir sejak kebelakangan ini.

Bagaimanapun pemberian permit hanya terhad kepada sektor utama iaitu sektor pembinaan pertanian, industri dan perkhidmatan.

Menerusi permit yang dikeluarkan ia sekali gus memberikan peluang penduduk Palestin mengembangkan kemahiran termasuk ke negara lain seperti Timur Eropah.

Tindakan berkenaan jelas membuktikan negara penjajah Israel mengiktiraf kelebihan yang ada kepada penduduk Palestin.

Bagi permulaan tahun hadapan, sebanyak 200 permit dikeluarkan disusuli 200 permit lagi pada 2023 manakala 100 lagi permit bakal dikeluarkan pada 2024.

Bagaimanapun, penduduk Palestin yang diberikan permit kerja berkenaan hanya ditawarkan gaji 150 peratus rendah daripada purata gaji penduduk di negara haram berkenaan.

Walaupun inisiatif itu seperti membuka pintu kepada pekerja berpendapatan rendah dan perkhidmatan kolar putih dalam sektor utama, namun tindakan berkenaan tetap dilihat tidak berperikemanusiaan berikutan kerajaan itu kekurangan kakitangan berkemahiran tinggi. – Agensi


Polis akan sita harta majikan belasah pekerja

BANGI, 6 Ramadan 1442H, Ahad – Polis Diraja Malaysia (PDRM) dalam proses penyitaan harta suspek utama yang terbabit dalam kes memukul dua pengawal peribadi kerana berpuasa, baru-baru ini.

Ketua Polis Selangor, Datuk Arjunaidi Mohamed berkata, pihak Bukit Aman menjalankan siasatan mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUA) 2001.

“Siasatan masih berjalan manakala lima suspek kini dalam tahanan, dengan suspek utama direman lima hari bermula hari ini bagi membantu siasatan.

“Saya difahamkan polis dalam proses menyita harta suspek utama,” katanya seperti dilapor media tempatan hari ini.

Dalam pada itu, Arjunaidi berkata, siasatan masih diteruskan bagi mengenal pasti sama ada suspek terbabit dengan kumpulan kongsi gelap.

“Setakat ini, tiada bukti suspek dan empat pekerja yang ditahan sebelum ini terlibat dalam kongsi gelap,” katanya.

Terdahulu, tular di media sosial dua pengawal keselamatan mendakwa ditampar, dipukul dan diacukan pistol oleh majikan mereka yang bukan beragama Islam.

Kedua-dua mangsa ditampar dan dimarahi apabila memberitahu mereka berpuasa selepas ditanya sama ada mereka berpuasa atau tidak ketika berada di lobi sebuah kondominium di Jalan Pinang, Kuala Lumpur.


Akur keputusan parti, giliran Noraini letak jawatan menteri

BANGI, 27 Zulhijjah 1442H, Jumaat – Datuk Seri Dr Noraini Ahmad meletak jawatan sebagai Menteri Pengajian Tinggi, Ahli Jemaah Menteri Kerajaan Persekutuan berkuat kuasa serta-merta.

Noraini yang juga Ahli Parlimen Parit Sulong berkata, tindakan itu diambil kerana akur dengan keputusan parti.

“Pertamanya, saya ingin menzahirkan ucapan terima kasih kepada Perdana Menteri kerana telah memberi peluang kepada saya untuk berkhidmat sebagai Menteri Pengajian Tinggi di dalam Kerajaan Persekutuan.

“Namun, berdasarkan keputusan Majlis Kerja Tertinggi UMNO pada 3 Ogos 2021, saya sebagai Ketua Wanita UMNO, akur dengan keputusan parti dan meletak jawatan sebagai Menteri Pengajian Tinggi, Ahli Jemaah Menteri Kerajaan Persekutuan berkuat kuasa serta-merta.

“Keputusan parti akan dilaksanakan ketika Parlimen bersidang,” katanya dalam kenyataan, hari ini.

Pada masa sama, Noraini percaya, pihaknya telah berusaha melakukan yang terbaik dalam menguruskan negara mendepani pandemik COVID-19 yang telah menjejaskan kehidupan manusia di seluruh dunia.

“Usaha ini akan saya teruskan walaupun tidak lagi menjadi Menteri Kabinet Persekutuan.

“Saya ucapkan terima kasih kepada semua pihak terutama warga Kementerian Pengajian Tinggi dan semua pemegang taruh berkaitan kementerian yang banyak membantu saya melaksanakan tugas.

“Semoga Allah merahmati negara kita dan melindungi kita semua,” katanya.

Peletakan jawatan Noraini menyaksikan beliau menjadi menteri kedua daripada UMNO berbuat demikian selepas Menteri Tenaga dan Sumber Asli, Datuk Seri Dr Shamsul Anuar.


BERJASA mahu perbetul semula kerosakan sistem politik negara

Oleh Athirah Huda Zalhe

BANGI, 6 Muharram 1445H, Isnin – Parti BERJASA bertekad untuk membawa satu kepimpinan baharu yang akan memperbetulkan semula kerosakan sistem politik negara, selaras agenda ‘Impian Nasional 2040’.

Presiden BERJASA, Haji Zamani Ibrahim menjelaskan, sistem politik ini adalah untuk membina negara ke hadapan dengan membawa muka-muka baharu dan kepimpinan berwibawa dengan menumpukan agenda negara serta kepentingan rakyat.

Beliau menegaskan, BERJASA mahu kepimpinan bersifat tamak haloba, menghina antara satu sama lain dan menjadikan medan Parlimen seperti ‘zoo negara’ dihentikan.

“Ini bentuk politik yang kita nak bawa dan politik benar-benar berada di atas teras landasan yang bersih, suci bukan politik demi keuntungan kekayaan, keuntungan projek dan puak-puak, tetapi demi keuntungan maslahah negara itu sendiri.

“Dan mestilah kepimpinan itu wataknya yang ada wawasan. Inilah yang BERJASA nak bawa.

“Rakyat di luar sana muak, sebut sahaja politik yang muncul di kaca TV, watak yang serupa orang dan pemimpin yang sama, kadangkala terfikir oleh rakyat kalau inilah mukanya, apakah perubahan yang mampu dibawa oleh pemimpin ini,” katanya dalam video dimuat naik di Facebook, hari ini.

Zamani berkata, negara perlu meletakkan barisan yang berwibawa, bersih dan muka baharu yang segar serta berfikiran jauh ke hadapan seperti mana disasarkan BERJASA akan datang.

Katanya, BERJASA akan mengetengahkan solusi-solusi yang baik untuk negara supaya kita dapat meletakkan politik dan kepimpinan di landasan sebenar.

“Akan lahir nanti satu budaya yang saling hormat-menghormati, budaya yang akan bercakap mengenai agenda titik noktah mengenai kepentingan negara walaupun parti berbeza-beza.

“…dengan keterbukaan, kebersamaan membincangkan agenda besar negara,” katanya.


Imej UMNO kekal tercalar walau Ahmad Zahid lepas

Oleh Zuhayati Yazid

BANGI, 21 Safar 1445H, Khamis – Sudah tiba masanya UMNO digantikan dengan pemimpin baharu yang lebih muda dan bertenaga bagi memulihkan kepercayaan orang ramai selepas tercalar akibat kes mahkamah yang melibatkan presiden parti itu sendiri.

Pensyarah Fakulti Pengajian dan Pengurusan Pertahanan, Universiti Pertahanan Nasional Malaysia (UPNM), Prof. Emeritus Datuk Dr. Wan Hashim Wan Teh berkata, walaupun Datuk Seri Ahmad Zahid Hamidi dibebaskan, imej beliau sebagai seorang pemimpin telah tercalar dan tidak mudah untuk orang ramai melihat beliau sebagai individu yang tidak bersalah.

“Justeru, UMNO perlu membuat perubahan berikutan kepimpinan lama sudah tidak sesuai. Gantikan dengan muka-muka baharu yang lebih muda dan bertenaga yang sekali gus berkesan memulihkan kepercayaan orang ramai kepada UMNO.

“Beliau (Ahmad Zahid) secara hormatnya perlu berundur seperti yang diharapkan,” katanya kepada Ismaweb.net.

Dr Wan Hashim yakin parti tersebut yang dianggap sebagai parti nasionalisme orang Melayu tidak ketandusan pemimpin baharu.

Malah, beberapa nama dilihat sesuai menggantikan kedudukan presiden tersebut.

Dalam pada itu, tegas beliau UMNO akan terus kekal dalam kerajaan campuran dan bersama dengan Pakatan Harapan (PH) meskipun Ahmad Zahid tidak menjadi presiden UMNO lagi.

“Saya yakin tiada masalah untuk memelihara kerajaan ini sehingga habis tempoh lima tahun akan datang walaupun tiada Zahid, UMNO akan tetap kekal dengan PH dan bersama Anwar,” katanya.

Tambah beliau, Ahmad Zahid wajar mencontohi bekas pemimpin parti itu, Datuk Seri Najib Tun Razak yang dilihat ‘gentleman’ dan berundur secara terhormat selain mengambil tanggungjawab dengan kekalahan parti itu sebelum ini.

“Saya tertarik dengan Najib Razak, apabila tercalar imej beliau terus undur diri dan saya rasa hormat dengan pendirian berkenaan untuk bertanggungjawab dan berundur selain memberikan peluang kepada orang lain,” katanya.

Terdahulu, Ahmad Zahid dilepas tanpa dibebaskan daripada 47 tuduhan pecah amanah, rasuah dan pengubahan wang haram dana Yayasan Akalbudi yang diasaskannya.

Hakim Datuk Collin Lawrence Sequerah membuat keputusan itu selepas membenarkan permohonan Timbalan Pendakwa Raya, Datuk Mohd Dusuki Mokhtar, yang memaklumkan bahawa Jabatan Peguam Negara ingin memberhentikan semua prosiding terhadap Ahmad Zahid pada peringkat ini.


UMNO perlu berubah jika tak mahu ditolak rakyat selamanya

BANGI, 14 Rejab 1444H, Ahad — UMNO perlu melakukan perubahan drastik agar parti itu tidak terpisah dengan kehendak rakyat terutama golongan muda.

Naib Presiden UMNO, Datuk Seri Ismail Sabri Yaakob berkata, strategi tersebut perlu dirangka berikutan kekalahan pada Pilihan Raya Umum ke-15 (PRU15) bagi mengelak pengundi menolak UMNO selama-lamanya.

Beliau berkata, UMNO perlu ada imej dan tawaran baharu yang tidak mengetepikan golongan muda memandangkan mereka juga akan beralih ke saluran tiga dan empat kelak.

“Jadi kalau kita tidak ubah, waktu mereka saluran lima dan enam sudah tolak kita, apabila mereka pindah ke saluran tiga atau empat, mereka tetap tolak kita. Jangan lupa kita akan ada pengundi baru saluran lima dan enam.

“Kalau dulu 4.5 juta terus ke saluran tiga dan empat dan ditambah lagi 4.5 juta di saluran lima dan enam ini, makna sembilan juta. Kali ini kita awal lagi kalah, sebab itu saya kata kita perlu harapan,” katanya seperti dilapor akhbar tempatan, hari ini.

Mengulas lanjut, Ahli Parlimen Bera itu menyifatkan tindakan menggantungkan dan pemecatan beberapa pimpinan UMNO sebagai langkah ke belakang.

“Kita memberi petanda yang salah kepada mereka dan menunjukkan UMNO tiada demokrasi, dipecat atau digantung.

“Itulah persepsi mereka buat masa ini kepada UMNO,” katanya.

Justeru, beliau berpandangan orang muda akan menjauhi UMNO kerana beranggap parti ini menyekat kebebasan golongan berkenaan.


China setuju beri vaksin pada individu berusia 3 hingga 17 tahun

BEIJING, 25 Syawal 1442H, Ahad – China meluluskan penggunaan kecemasan vaksin COVID-19 Sinovac-Biotech pada individu berusia antara tiga hingga 17 tahun, kata Pengerusinya, Yin Weidong.

Pemacu vaksinasi besar-besaran China – yang mengeluarkan 723.5 juta dos vaksin pada 3 Jun – hanya membuka pemberian suntikan kepada mereka yang berusia 18 tahun ke atas.

Yin berkata, pihak berkuasa kesihatan China akan menetapkan bilakah vaksin Sinovac bakal diberikan kepada kumpulan kanak-kanak dan remaja.

Katanya, kanak-kanak di bawah umur mempunyai keutamaan lebih rendah untuk vaksinasi berbanding warga emas, yang menghadapi risiko gejala lebih tinggi setelah dijangkiti.

Hasil awal ujian klinikal Tahap I dan II menunjukkan bahawa vaksin dapat memicu tindak balas imun pada individu berusia tiga hingga 17 tahun, dan kebanyakan kesan sampingan diterima adalah ringan.

Sementara syarikat pengeluar vaksin Sinopharm – yang juga menggunakan teknologi sama dengan Sinovac – turut menghantar data untuk penggunaan bagi kumpulan lebih muda.

Vaksin dari CanSino Biologics itu, kini telah memasuki fasa percubaan Tahap II membabitkan mereka yang berumur enam hingga 17 tahun. –  Agensi


Sikap tak peduli masalah pendengaran antara punca warga emas nyanyuk

KOTA BHARU, 2 Muharram 1444H, Ahad – Sikap kurang ambil peduli terhadap masalah pendengaran pada peringkat awal dalam kalangan warga emas menyebabkan golongan itu berisiko menghidap penyakit nyanyuk (dementia).

Ketua Pegawai Eksekutif Eartistic Sdn Bhd Dr Nur Shasa ‘Ain Abdul Aziz berkata masalah pendengaran juga menyebabkan golongan itu kurang berkomunikasi, rasa terasing, kecewa, tidak yakin dan sukar bersosial.

“Gangguan ini berlaku secara beransur-ansur mengikut tahap serta bacaan desibel terhadap frekuensi bunyi dan ia boleh bersifat kekal atau hilang kepekaan pada usia lanjut (presbycusis) akibat proses degenerasi organ pendengaran.

“Secara umum, menerusi kajian dalam portal kesihatan di Malaysia kira-kira 30 peratus dalam kalangan warga tua berusia antara 65 hingga 75 tahun dan 50 peratus dalam kalangan usia 75 tahun mengalami masalah pendengaran sehingga 2019,” katanya.

Beliau berkata demikian kepada pemberita selepas Program Kesedaran dan Saringan Pendengaran Dalam Kalangan Warga Emas di Pusat Warga Emas (PAWE) Kemumin, Pengkalan Chepa di sini hari ini.

Ceramah serta pemeriksaan saringan pendengaran itu melibatkan 60 warga emas dan turut dihadiri Ahli Audiologi Pusat Pendengaran Eartistic Cawangan Kelantan Fatin Zafirah Juhar Nawawi dan Pengerusi PAWE Kemumin Datuk Roomai Nor Ali.

Mengulas lanjut, Dr Nur Shasa ‘Ain berkata masalah pendengaran boleh dihadapi oleh setiap lapisan umur yang jika tidak dirawat dengan segera boleh memberi risiko lebih serius.

“Pesakit yang mengalami gangguan pendengaran mestilah mengambil ubat melalui pemantauan doktor dan tidak mengorek telinga menggunakan putik kapas atau benda-benda tajam yang boleh merosakkan gegendang telinga,” katanya.

Sementara itu, Roomai Nor berkata program julung kali itu diadakan bertepatan dan bersesuaian dengan pusat aktiviti harian warga emas berkenaan memandangkan ada dalam kalangan ahlinya mengalami masalah pendengaran sama ada masih di peringkat awal mahupun serius.

“Ada di antara warga emas ini layak mendapat alat pendengaran percuma di bawah Skim Peduli Kesihatan untuk Kumpulan B40 (PeKa B40), selain mereka adalah penerima bantuan Jabatan Kebajikan Masyarakat (JKM), pesara tentera dan pesara Jabatan Perkhidmatan Awam (JPA) atau yang masih berkhidmat,” katanya.

Seorang warga emas di PAWE Kemumin, Mustapha Mohamad Noor, 71, berkata beliau sudah memakai alat pendengaran sejak tiga tahun lepas setelah mengalami gangguan tidak dapat mendengar dari arah belakang.

“Setiap enam bulan sekali alat pendengaran perlu diservis supaya dapat digunakajn dengan lebih lancar dan tahan lama,” kata pesara guru itu. – Bernama


Umum pengganti Rafiq masa terdekat

MUAR, 22 Rabiulakhir 1443H, Sabtu – Pengumuman jawatan Pengerusi Perikatan Nasional (PN) Melaka dan Ketua Badan Pimpinan Negeri Bersatu yang baharu akan dibuat dalam masa terdekat.

Pengerusi PN, Tan Sri Muhyiddin Yassin berkata, pengumuman itu turut melibatkan rombakan dalam Badan Pimpinan Negeri Melaka susulan peletakan jawatan Datuk Mohd Rafiq Naizamohideen pada Jumaat.

“Nanti saya akan putuskan siapa yang bakal mengganti ataupun rombakan lain dalam tempoh beberapa hari kehadapan.

“Tindakan yang diambil oleh Rafiq ini sebagai langkah terhormat selain memudahkan rombakan BPN dapat dibuat susulan pasca Pilihan Raya Negeri (PRN) Melaka,” katanya.

Semalam, Mohd Rafiq yang juga Naib Presiden Bersatu mengumumkan peletakan kedua-dua jawatan berkuat kuasa serta-merta.

Surat rasmi peletakan jawatannya diserahkan kepada Pengerusi PN.

Beliau berkata, peletakan jawatan itu bagi memberi peluang kepada kepimpinan baharu untuk mengetuai Bersatu Melaka dan PN Melaka supaya mempunyai masa mencukupi bagi membuat persiapan menghadapi Pilihan Raya Umum Ke-15 (PRU15).

Langkah tersebut juga membolehkan beliau memberi tumpuan sepenuhnya terhadap tanggungjawab sebagai Naib Presiden Bersatu menjelang PRU15.


3 nelayan Rohingya ditahan APMM P.Pinang

GEORGE TOWN, 1 Rejab 1442H, Sabtu – Tiga nelayan warga Rohingya ditahan bersama sebuah bot nelayan tempatan oleh Agensi Penguatkuasaan Maritim Malaysia (APMM) Pualau Pinang di kedudukan 7.3 batu nautika tenggara Pulau Rimau, dekat sini, semalam

Pengarahnya, Kepten Maritim Abd Razak Mohamed berkata mereka yang merupakan etnik Rohingya berusia 24 hingga 33 tahun itu ditahan pada jam 6.30 petang kerana melanggar syarat sah dalam lesen yang dikeluarkan berkenaan dengan vesel.

“Pemeriksaan kami mendapati bot nelayan milik warga tempatan dengan nombor pendaftaran yang sah itu dikendalikan tiga kru warga asing termasuk tekongnya yang kesemua mereka memiliki kad Pertubuhan Bangsa-Bangsa Bersatu Bagi Pelarian (UNHCR) yang sah.

“Namun mereka tidak memiliki sebarang kebenaran melakukan aktiviti menangkap ikan di perairan Malaysia. Mereka akan menjalani ujian saringan COVID-19 terlebih dahulu sebelum diserahkan kepada pihak berkuasa berkaitan,” katanya dalam satu kenyataan hari ini.

Katanya, kes disiasat mengikut Seksyen 8(b) Akta Perikanan 1985 kerana melanggar syarat sah lesen iaitu menggunakan kru asing tanpa surat kebenaran bertulis daripada Ketua Pengarah Perikanan Malaysia. – Bernama


COVID-19: 9,673 kes baharu semalam

KUALA LUMPUR, 14 Ramadan 1443H, Sabtu – Sebanyak 9,673 kes baharu COVID-19 dicatatkan semalam dengan 99.5 peratus daripadanya adalah kategori satu dan dua, kata Ketua Pengarah Kesihatan, Tan Sri Dr Noor Hisham Abdullah.

Menurutnya daripada jumlah itu, sebanyak 48 kes atau 0.5 peratus adalah kategori tiga, empat dan lima dengan 17 kes tidak divaksin atau belum lengkap vaksinasi, 17 kes lagi telah menerima dua dos vaksin COVID-19 tetapi belum menerima dos penggalak dan 14 kes telah menerima dos penggalak.

Menerusi kenyataan, beliau berkata, pertambahan kes baharu itu menjadikan kumulatif kes COVID-19 dalam negara kini adalah 4,372,697, selain lapan kluster baharu dilaporkan semalam menjadikan jumlah kluster aktif adalah 116 kluster.

Selain itu, sebanyak 370 kes dimasukkan ke hospital dengan 224 adalah kategori satu dan dua manakala 146 kes adalah kategori tiga, empat dan lima.

Jumlah kes sembuh pula adalah 14,267 menjadikan kumulatif kes sembuh dalam negara adalah 4,224,125.

Sementara itu bagi penggunaan fasiliti kesihatan khusus bagi kes COVID-19, Dr Noor Hisham berkata tiada negeri mencatatkan peratusan pengisian melebihi 50 peratus bagi penggunaan katil unit rawatan rapi (ICU) setakat semalam.

Bagi katil bukan ICU, hanya Putrajaya menunjukkan peratusan pengisian melebihi 50 peratus iaitu sebanyak 51 peratus, manakala pengisian katil di Pusat Kuarantin dan Rawatan COVID-19 Berisiko Rendah (PKRC) pula merekodkan Perak mencatatkan peratusan pengisian melebihi 50 peratus iaitu 87 peratus.

Dr Noor Hisham berkata, Malaysia mencatatkan kadar kebolehjangkitan COVID-19 (nilai Rt) 0.82 dengan Selangor kekal merekodkan kadar tertinggi iaitu 0.89.-  Bernama


Longgar PKPB: Perketat kawalan kendiri elak risiko jangkitan COVID-19

BANGI, 25 Rabiulakhir 1442H, Jumaat – Perketatkan kawalan kendiri bagi mengelakkan risiko terdedah kepada jangkitan pandemik COVID-19.

Amir Ikatan Muslimin Malaysia (ISMA), Ustaz Abdullah Zaik Abd Rahman mengingatkan orang ramai untuk terus mematuhi langkah pencegahan dan peka dengan situasi semasa wabak di negara ini.

Apatah lagi, tiada petanda gelombang baharu COVID-19 akan reda meskipun kerajaan telah melonggarkan Perintah Kawalan Pergerakan Bersyarat (PKPB) menerusi kebenaran merentas negeri dan daerah sejak 7 Disember lalu.

“Memandangkan kerajaan telah melonggarkan pergerakan dalam keadaan wabak COVID-19 belum ada petanda nak reda, saya ingin berpesan kepada rakan-rakan semua agar memperketatkan kawalan kendiri agar kita dapat mengelakkan diri dan keluarga dari terdedah kepada jangkitan,” katanya dalam kenyataan ringkas, hari ini.

Sabtu lalu, kerajaan mengumumkan penamatan PKPB secara berperingkat di beberapa kawasan termasuk memberi kelonggaran merentas negeri dan daerah di seluruh negara.

Menteri Kanan (Kluster Pertahanan), Datuk Seri Ismail Sabri Yaakob berkata, orang ramai dibenarkan melakukan perjalanan antara negeri mulai 7 Disember, kecuali kawasan yang dikenakan PKP Diperketatkan (PKPD).

Setakat semalam, Malaysia merekodkan kes jangkitan harian tertinggi sepanjang pandemik iaitu 2,234 kes.

Perkembangan terbaharu itu menjadikan kes kumulatif COVID-19 kini, sebanyak 78,499 kes dengan aktif meningkat 11,867 kes.


Sidang Tergempar PBB bincang perang Palestin-Israel disambung Khamis ini

NEW YORK, 9 Rabiulakhir 1445H, Selasa – Sidang Tergempar Perhimpunan Agung Pertubuhan Bangsa-Bangsa Bersatu (PBB) berkenaan konflik Israel-Palestin akan disambung semula pada 26 Oktober, kata Presidennya Dennis Francis pada Isnin.

Dennis Francis berkata, beliau menerima surat daripada Duta Jordan ke PBB, Mahmoud Hmoud dan Duta Mauritania ke PBB Sidi Mohamed Laghdaf atas kapasiti masing-masing sebagai pengerusi Kumpulan Arab dan pengerusi Pertubuhan Kerjasama Islam bertarikh 19 Oktober, meminta agar sesi khas itu disambung semula secepat mungkin.

Beliau turut menerima surat daripada wakil Nicaragua, Rusia, Syria, Bangladesh, Kemboja, Indonesia, Laos, Malaysia, Maldives, Timor-Leste, Vietnam, dan Brunei, mengenai perkara yang sama.

“Saya akan mengadakan mesyuarat pleno ke-39 Sidang Khas Tergempar Perhimpunan Agung pada Khamis, 26 Oktpber 2023,” kata Francis.

Sidang Khas itu telah diadakan buat kali pertama pada April 1997 dan kali terakhir pada Jun 2018.


Bahrain tandatangani statut Persekutuan Arab

KAHERAH, 8 Rabiulakhir 1442H, Selasa – Duta Bahrain ke Republik Arab Mesir dan Perwakilan Tetap Kerajaan untuk Liga Arab, Hisham Muhammad Al-Jowder bagi pihak kerajaan Bahrain menandatangani Statut Rizab Alam Persekutuan Arab, lapor agensi berita Bahrain (BNA).

Duta menegaskan Bahrain, di bawah pimpinan Raja Hamad Isa Al Khalifa, tetap menyokong semua urusan yang memberi kebaikan kepada dunia Arab.

Menurutnya, pemeteraian perjanjian ini mencerminkan kepercayaan kerajaan terhadap kepentingan memperkukuh kerjasama Arab dalam pelbagai bidang, khususnya mengenai isu-isu berkaitan hal ehwal alam sekitar dan rizab alam.

Liga Arab memuji tindakan Bahrain itu, menganggapnya sebagai langkah positif untuk ia dikuatkuasakan.

Pengarah Jabatan Perjanjian dan Undang-Undang Antarabangsa Liga Arab, Duta Ehab Makram berkata Bahrain negara keenam yang menandatangani Statut berkenaan selepas Arab Saudi, Maghribi, Yaman, Sudan dan Palestin. – Bernama


Segelintir besar rakyat masih terkesan kenaikan harga barang

SENAI, 11 Zulkaedah 1443H, Sabtu – Majlis Pemulihan Negara (MPN) akan melihat kepada syor atau cadangan yang boleh dibentangkan kepada kerajaan bagi mengatasi inflasi dan kenaikan kos sara hidup rakyat pada Mesyuarat MPN akan datang, bulan ini.

Pengerusi MPN,  Tan Sri Muhyiddin Yassin berkata, meskipun negara melalui proses pemulihan selepas pandemik, namun masih lagi terdapat segelintir besar rakyat terkesan dengan masalah kenaikan harga barang yang menyebabkan inflasi.

“Pastinya saya sendiri sebagai pengerusi akan menekankan perkara-perkara itu (syor dan cadangan).  Itu kalau nak ambil tindakan susulan daripada MPN, kita tubuhkan beberapa pasukan petugas bagi melihat, pasal kadar pemulihan sektor ni berbeza-beza.

“Ada yang dah mula bergerak, ada yang susah. Antara cabaran utama ialah soal masalah aliran wang tunai…masalah kewangan atau masalah kewangan perbankan,” kata beliau sambil menambah antara isu lain yang menjadi kebimbangan termasuk logistik, tenaga kerja dan lain-lain lagi.

Bekas Perdana Menteri itu berkata demikian kepada pemberita selepas menghadiri Majlis Jalinan Mesra Bersatu Negeri Johor di Taman Scientex Utama, di sini, hari ini.

Muhyiddin berkata demikian ketika ditanya sama ada MPN akan membincangkan syor atau cadangan pada Mesyuarat MPN akan datang yang kini bermesyuarat dua minggu sekali.

Sementara itu,  Ahli Parlimen Pagoh itu berkata, satu persidangan akan dianjurkan oleh MPN di peringkat kebangsaan tahun ini bagi membincangkan isu-isu berkenaan dengan menjemput tokoh-tokoh dan pakar-pakar tertentu bagi memberikan pandangan mereka.

Beliau berkata persidangan itu akan dikendalikan Sekretariat MPN yang kini diketuai Ketua Pegawai Eksekutifnya Tan Sri Dr Sulaiman Mahbob.

Dalam perkara berkaitan, Muhyiddin yang juga Pengerusi Perikatan Nasional (PN) akan melancarkan projek pertanian menggunakan teknologi hidroponik di Bachok, Kelantan, tidak lama lagi, bagi membantu rakyat meringankan beban kos sara hidup tinggi.

“Saya akan lancarkan projek pertanian di Bachok, yang sudahpun bermula. Sambutan baik dan mungkin hasil daripada tanaman itu kita boleh bekalkan kepada rakyat kita yang agak miskin. Kalau boleh dibekal cara percuma, baik, kalau tidakpun dijual dengan harga murah, asal pulang modal sudahlah.

(Projek ini) bukan bertujuan untuk raih keuntungan. Ini sebagai langkah permulaan saya kira kalau ini sama-sama dapat didukung oleh penduduk untuk bersama-sama laksanakan, secara gotong royong pun kita alu-alukan tapi usaha ini akan dibuat oleh pemimpin PN dan Bersatu di seluruh negara,” kata beliau. – Bernama


PRU15: BN Sabah sasar bertanding 14 kerusi Parlimen

KOTA KINABALU, 3 Rejab 1442H, Isnin – Barisan Nasional Sabah menyasarkan untuk bertanding di sekurang-kurangnya 14 daripada keseluruhan 25 kerusi Parlimen di negeri itu pada Pilihan Raya Umum Ke-15 (PRU15).

Pengerusinya Datuk Bung Moktar Radin yang juga kata Pengerusi Badan Perhubungan UMNO Sabah, berkata Jabatan Urusan Pilihanraya (Juara) UMNO Sabah akan menjalankan penyelidikan dalam tempoh terdekat bagi menentukan kawasan Parlimen yang sesuai untuk ditandingi.

“Dalam PRU15 kita nak menang untuk tubuhkan kerajaan bukan kerusi untuk bermegah, mesti diteliti setiap kerusi, geopolitik kehendak pengundi dan lokaliti,” katanya dalam kenyataan di sini hari ini.

Pada PRU14, UMNO Sabah bertanding di 14 kerusi Parlimen, bagaimanapun pada masa ini parti itu hanya diwakili di dua kerusi iaitu Kinabatangan menerusi Bung Moktar dan Kimanis yang disandang oleh Datuk Mohamad Alamin.

Bung Moktar berkata rundingan awal BN dan Gabungan Rakyat Sabah (GRS) juga perlu dilakukan secara telus berdasarkan kekuatan parti masing-masing bagi menentukan agihan kawasan Parlimen yang akan ditandingi.

Dalam pada itu, Bung Moktar yang juga Timbalan Ketua Menteri turut mengingatkan menteri dan pembantu menteri daripada UMNO agar lebih proaktif turun padang menangani masalah rakyat ketika COVID-19 dan Perintah Kawalan Pergerakan.

“Saya harap semua wakil rakyat UMNO mengekalkan momentum untuk terus bekerja dan bersama rakyat sejak diangkat menjadi wakil rakyat bukannya bekerja ketika dekat pilihan raya,” katanya.

Sementara itu, beliau berkata UMNO Sabah akan mengadakan sambutan 30 tahun parti itu pada Sabtu ini di Bangunan UMNO di sini.


Permohonan KPN, 3 lagi batal saman Indira Ghandi didengar 22 Jun

KUALA LUMPUR,  7 Rejab 1442H, Jumaat  – Permohonan Ketua Polis Negara (KPN) dan tiga pihak lain untuk membatalkan saman guru tadika, M. Indira Gandhi berhubung dakwaan Polis Diraja Malaysia (PDRM) gagal melaksanakan waran komital bagi menangkap bekas suaminya dan memulangkan anak perempuan yang dilarikan lelaki itu, 12 tahun lepas akan didengar pada 22 Jun ini.

Perkara itu dimaklumkan peguam Rajesh Nagarajan yang mewakili Indira ketika dihubungi pemberita selepas pengurusan kes di hadapan Timbalan Pendaftar Mahkamah Tinggi Idamasliza Maarof yang berlangsung menerusi sistem dalam talian (e-Review) hari ini.

Peguam itu berkata, mahkamah juga menetapkan tarikh sama (22 Jun) bagi pendengaran permohonan interogatori untuk mendapatkan perintah mahkamah, supaya KPN menjawab kesemua 48 soalan secara bertulis, melalui afidavit mengikut Aturan 26 Kaedah-Kaedah Mahkamah 2012.

“Pihak-pihak perlu memfailkan hujahan bertulis bagi kedua-dua permohonan itu pada 23 Mac ini manakala hujahan balas difailkan pada 6 April,” katanya.

Pada 11 Januari lepas, Indira memfailkan permohonan interogatori itu dan antara lain memohon KPN menjawab soalan berkaitan siasatan dijalankan termasuk lokasi bekas suaminya, Muhammad Riduan Abdullah, yang sebelum ini dikenali sebagai K. Patmanathan yang didakwa berada di Selatan Thailand.

Pada 28 Oktober tahun lepas, Indira, 46, selaku plaintif memfailkan saman dengan menamakan KPN, PDRM, Kementerian Dalam Negeri (KDN) dan Kerajaan Malaysia, selaku defendan.

Dalam penyataan tuntutannya, Indira mendakwa defendan pertama iaitu KPN telah dengan sengaja dan cuai tidak menghiraukan perintah mandamus daripada Mahkamah Persekutuan, kerana gagal membuat siasatan atau mengambil tindakan sewajarnya, untuk mengembalikan Prasana Diksa, 13, kepadanya.

Dakwa wanita itu, kesemua defendan mempunyai peranan dalam membuat keputusan atau memberi arahan kepada PDRM, bagi melaksanakan waran komital terhadap bekas suaminya seperti yang diperintahkan Mahkamah Persekutuan, pada 29 April 2016.

Plaintif juga mendakwa kelakuan kesemua defendan secara langsung, menyebabkan perpisahan antara beliau dengan anak bongsunya itu berlanjutan sehingga hari ini dan Muhammad Riduan berjaya melarikan diri. -Bernama


Bekalan ternakan untuk Aidiladha mencukupi

PUTRAJAYA, 9 Zulhijjah 1444H, Isnin – Bekalan  ternakan hidup seperti lembu dan kerbau tempatan bagi penyembelihan sempena Aidiladha pada Khamis ini dijangka mencukupi dan memenuhi keperluan, menurut Jabatan Perkhidmatan Veterinar (DVS).

DVS dalam satu kenyataan hari ini memaklumkan, dianggarkan permintaan lembu dan kerbau adalah sebanyak 38,404 ekor manakala kambing dan bebiri sebanyak 20,420 ekor bagi tujuan korban tahun ini, setelah mengambil kira keperluan masjid, surau dan penyembelihan luar masjid atau surau.

Menurut statistik DVS, stok bekalan lembu dan kerbau tempatan sehingga Mei 2023 adalah sebanyak 34,946 ekor, manakala bekalan lembu dan kerbau diimport sehingga April 2023 adalah sebanyak 4,911 ekor dengan jumlah keseluruhan bekalan sebanyak 39,857 ekor.

Bagi kambing dan bebiri, bekalan tempatan sehingga Mei 2023 adalah 25,821 ekor manakala bekalan kambing dan bebiri diimport sehingga April 2023 adalah sebanyak 4,167 ekor dan jumlah keseluruhan bekalan bagi tujuan korban adalah 29,988 ekor,” menurut jabatan itu.

“Berdasarkan anggaran bekalan ternakan daripada perangkaan DVS, jumlahnya dijangka mencukupi untuk menampung permintaan sembelihan korban tahun ini,” menurut DVS.

Sebanyak 27 buah rumah sembelih ruminan milik DVS di seluruh Semenanjung Malaysia sentiasa bersedia untuk operasi dan DVS juga telah mengeluarkan lesen kepada 38 buah rumah sembelih swasta di Semenanjung Malaysia yang boleh memberi perkhidmatan penyembelihan bagi tujuan korban.- Bernama


Menteri Israel arah turunkan bendera Palestin di tempat awam

BAITULMAQDIS, 16 Jamadilakhir 1444H, Isnin – Menteri Keselamatan Negara berhaluan kanan Israel, Itamar Ben-Gvir mengarahkan polis untuk menurunkan bendera Palestin dari ruang awam.

Undang-undang Israel tidak mengharamkan bendera Palestin bagaimanapun polis dan tentera mempunyai hak untuk menurunkannya jika mereka menganggap terdapat ancaman kepada ketenteraman awam.

Arahan daripada Ben-Gvir – yang mengetuai parti ultranasionalis dalam kerajaan baharu Benjamin Netanyahu dan sebagai menteri yang menyelia polis – nampaknya mengambil pendirian keras dalam langkah itu.

Ia berikutan pembebasan seorang tahanan Palestin minggu lalu yang telah lama berkhidmat.

Dia disabitkan kesalahan menculik dan membunuh seorang askar Israel pada 1983, yang mengibarkan bendera Palestin ketika disambut sebagai pejuang di kampungnya di utara Israel.

Ben-Gvir dalam satu kenyataan berkata, langkah mengibarkan bendera Palestin adalah tindakan menyokong keganasan.

“Tidak mungkin pelanggar undang-undang mengibarkan bendera ‘pengganas’, menghasut dan menggalak pengganasan, jadi saya mengarahkan agar bendera yang menyokong pengganasan diturunkan daripada tempat awam dan menghentikan hasutan terhadap Israel,” katanya.

Penduduk Arab di Israel menyumbang kira-kira satu perlima daripada keseluruhan penduduk dan kebanyakannya adalah keturunan Palestin yang kekal dalam negara yang diasaskan selepas perang kemerdekaannya pada 1948.

Mereka telah lama membahaskan kedudukan mereka dalam politik Israel, mengimbangi warisan Palestin mereka dengan kewarganegaraan Israel mereka. – Agensi


Batalkan cadangan jual aset TH Plantations: PEMBELA

BANGI, 29 Muharram 1442H, Khamis – Pertubuhan-Pertubuhan Pembela Islam (PEMBELA) mengemukakan tiga tuntutan kepada kerajaan berhubung cadangan penjualan aset milik Tabung Haji Plantations Sdn Bhd (THP) membabitkan ladang seluas hampir 77,000 hektar.

Terdahulu, Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary berkata, keputusan menjual 14 anak syarikat THP yang memiliki ladang berkeluasan 76,957 hektar, bersamaan 76.2 peratus daripada jumlah keseluruhan ladang milik anak syarikat THP dibuat kerajaan Pakatan Harapan (PH) pada Ogos 2019.

Penjualan itu juga menyebabkan keluasan ladang milik THP sebanyak 100,976 hektar telah berkurangan sebanyak 76.2 peratus kepada 24,000 hektar sahaja.

Semakan Jabatan Perdana Menteri (Hal Ehwal Agama) menunjukkan daripada 14 anak syarikat terbabit, empat daripadanya mencatatkan keuntungan iaitu THP Ibok, THP Pelita Sadong, THP Pelita Gedong dan Hydroflow, kata beliau.

Ahmad Marzuk berkata, keputusan menjual ladang-ladang ini telah dibuat semasa harga minyak sawit mentah mengalami kejatuhan serius yang menyebabkan anak-anak syarikat THP mengalami kerugian.

“Kejatuhan harga minyak sawit mentah itu adalah disebabkan oleh tindakan Pakatan Harapan yang tidak menjaga hubungan dagangan dengan China dan India yang akhirnya menyebabkan eksport sawit negara jatuh mendadak,” katanya.

Menurutnya, ia susulan harga minyak sawit mentah (CPO) jatuh teruk, menyebabkan anak syarikat THP mengalami kerugian.

Beliau berkata, pelupusan Bumi Suria Ventures Sdn Bhd (BSV) dan Maju Warisan Mas Sdn Bhd yang membabitkan kawasan seluas 6,514 hektar kepada Tamaco Plantation Sdn Bhd – syarikat bukan Bumiputera – juga sedang dimuktamadkan.

Menurut sumber yang dipercayai, Pengerusi PEMBELA, Haji Aminuddin Yahaya berkata, terdapat elemen-elemen ketidaktelusan dalam proses penjualan itu.

“PEMBELA merasakan bahawa ini merupakan perkara yang serius kerana melibatkan harta umat Islam (Tabung Haji) dan perlu tindakan yang tuntas dan tegas.

“Oleh itu, PEMBELA mendesak agar pihak pengurusan THP dan pihak Unit Perancangan Ekonomi (EPU) membatalkan cadangan penjualan syarikat subsidiari ini bagi melindungi pemilikan harta umat Islam,” katanya dalam satu kenyataan hari ini.

Selain itu, PEMBELA juga mengesa Menteri Agama menyiasat isu yang dibangkitkan, dan sekiranya terbukti benar, maka pengurusan THP mestilah bertanggungjawab dan meletak jawatan.

“Suruhanjaya Pencegahan Rasuah Malaysia (SPRM) perlu menyiasat proses penjualan ini dan mengambil tindakan jika terdapat berlaku salah guna kuasa oleh pihak pengurusan atau Lembaga Pengarah,” katanya.


PdPR: Cabaran untuk guru, murid, pelajar serta ibu bapa

KUALA LUMPUR, 11 Jamadilakhir 1442H, Ahad – Pelaksanaan Pengajaran dan Pembelajaran di Rumah (PdPR) bagi pelajar dan murid di seluruh negara dilihat bukan sahaja membawa cabaran kepada ibu bapa, malah guru dan pelajar juga terpaksa berdepan dengan pelbagai isu.

Seorang guru yang mengajar di sebuah sekolah di Putrajaya berkata, kehadiran kelas secara dalam talian dalam kalangan murid dari kelas ‘belakang’ dilihat agak rendah.

“Contohnya kehadiran murid kelas hadapan adalah 24 orang dari 27 orang jumlah keseluruhan, tetapi kehadiran kelas belakang dilihat hanya enam dari jumlah keseluruhan iaitu 19 orang. Murid yang pandai akan ‘selamat’ dan yang lemah akan terus ketinggalan.

“Kalau di sekolah, guru boleh panggil murid bersemuka dan berikan motivasi, tapi bila kelas dijalankan secara dalam talian, ia bergantung kepada persediaan murid itu dari segi peranti, pelan data dan motivasi sendiri,” katanya ketika dihubungi hari ini.

Beliau yang enggan dikenali berkata, cabaran lain kelas dalam talian ialah, sukar untuk memantau disiplin dan tumpuan pelajar, malah ada pelajar yang mengaku membuka dua paparan di komputer riba – satu untuk kelas dalam talian dan satu lagi untuk bermain ‘permainan dalam talian’.

Bagi pelajar Tingkatan Tiga sebuah sekolah di Selangor, Syakir Fazly, 15, cabaran belajar di rumah yang dihadapi ialah, adik-adiknya sering membuat bising dan mengganggu ketika dia mengikuti kelas secara dalam talian.

“Sukar untuk saya dengar suara cikgu dan pelajar lain. Kalau pelajar ada soalan hendak tanya soalan pun, cikgu hanya teruskan mengajar sahaja kerana tidak dengar soalan dan suara pelajar. Selain itu tidak semua yang cikgu ajarkan dapat difahamkan dengan jelas, kerana skrin telefon bimbit kecil. Pautan yang diberikan cikgu selalu sukar untuk diakses dan tersekat-sekat,” katanya.

Seorang ibu Shahidah Musa, lewat 30-an, pekerja swasta yang mempunyai anak yang bersekolah di Tahun Satu dan Dua di Selangor pula berkata, ada guru yang tidak konsisten dan bertukar-tukar platform media sosial dan medium, dalam mengendalikan PdPR.

“Ada masa gunakan platform WhatsApp, kemudian bertukar Telegram. Medium pembelajaran juga berubah-ubah, dari aplikasi Zoom ke Google Meet dan panggilan video. Selain itu waktu kelas bermula juga berubah hari pertama 9.30 pagi, hari kedua 10 pagi. Ibu bapa terpaksa sentiasa menunggu maklumat dan kemas kini dari guru,” katanya yang terpaksa membeli telefon bimbit untuk anaknya.

Shahidah berkata ada ibu bapa yang terpaksa ‘belajar’ aplikasi Google classroom dan sebagainya untuk membantu anak masing-masing menyiapkan tugasan, terutama yang memerlukan mereka merakam video.

Norazah Muda, 49, yang juga seorang ahli perniagaan berkata, anak bongsunya yang sepatutnya memasuki Tingkatan Satu di sebuah sekolah agama swasta berasrama di Negeri Sembilan belum memulakan PdPR untuk tahun ini, setakat hari ini.

“Saya risau untuk belikan telefon bimbit atau komputer riba kepada anak saya, kerana berdasarkan pengalaman saya pada Perintah Kawalan Pergerakan (PKP) tahun lepas, anak saya sangat obses permainan video malah turut membeli-belah dalam talian ketika tiada kelas,” katanya.

Norazah berkata ketika PKP tahun lepas beliau hanya membenarkan anaknya membuat kerja rumah dan belajar menggunakan telefon bimbit miliknya.

Seorang ibu di JOHOR Hairunnisak Aman, 39, yang mempunyai anak berusia enam, lapan dan 10 tahun, berkata PdPR bukan sahaja menuntut disiplin tinggi murid, malah ibu bapa juga perlu memainkan peranan dalam memastikan anak-anak tidak tercicir.

“Agak mencabar kerana memerlukan komitmen tinggi untuk menyertai sesi ‘Google Meet’, ‘Google Classroom’, Telegram, WhatsApp, untuk tiga anak yang kesemuanya bersekolah rendah secara serentak, namun, buat masa ini, saya masih boleh ‘curi-curi’ masa memantau mereka,” kata pengusaha katering itu ketika dihubungi Bernama, hari ini. – Bernama


China berhati-hati hadapi perluasan kuasa NATO di Asia

BEIJING, 14 Syawal 1444H, Jumaat – China menegaskan akan lebih berhati-hati dalam menghadapi perluasan kuasa Pertubuhan Perjanjian Atlantik Utara (NATO), yang berhasrat mahu membuka pejabat pertama di Asia.

NATO merancang membuka pejabat perhubungan di Jepun bagi memudahkan perbincangan dengan rakan kongsi keselamatan, seperti Korea Selatan, Australia dan New Zealand.

Jurucakap Kementerian Luar China, Mao Ning berkata, Asia adalah kawasan yang menjanjikan untuk bekerjasama dan pembangunan, namun tidak seharusnya menjadi lokasi pertempuran geopolitik.

“Perluasan kuasa NATO yang berterusan ke arah timur di Asia Pasifik dan campur tangan dalam hal ehwal serantau merupakan percubaan untuk musnahkan keamanan dan kestabilan serantau,” katanya.

Sebelum ini, Nikkei Asia melaporkan, NATO dijangka membuka pejabatnya di Tokyo yang dijangka pada tahun depan.

Bagaimanapun, jurucakap NATO, Oana Lungecu menjelaskan pihaknya belum bersedia memperincikan perbincangan berkaitan rancangan pembukaan pejabat baharu itu.- Agensi


Wanita rugi lebih RM350,000 terpedaya skim pelaburan

JOHOR BAHRU, 9 Muharram 1445H, Khamis – Seorang wanita warga tempatan kerugian sehingga RM350,793.71 kerana terpedaya dengan skim pelaburan yang dikenali sebagai ‘C CHARGE’, tahun ini.

Ketua Polis Daerah Johor Bahru Utara, ACP M S Balveer Singh berkata, pihaknya, menerima laporan berkaitan kejadian yang menimpa wanita berusia 47 tahun itu pada 15 Jun lepas, kira-kira pukul 12.49 tengah hari.

“Berdasarkan siasatan, skim pelaburan ini mula beroperasi sejak Mac 2023 dan menawarkan pulangan sebanyak 100 peratus daripada jumlah wang yang dilaburkan oleh mangsa.

“Bagaimanapun, setelah mangsa membuat pindahan wang keuntungan yang dijanjikan tidak dibayar,” kata beliau dalam satu kenyataan hari ini.

Susulan daripada itu, beliau berkata, pihaknya telah menahan seorang lelaki warga tempatan berusia 48 tahun, yang merupakan pemilik akaun bank yang menerima pindahan wang daripada mangsa bagi kes ini, Selasa lepas (25 Julai).

Balveer Singh berkata, kes disiasat di bawah Seksyen 420 Kanun Keseksaan yang jika sabit kesalahan boleh dipenjara sehingga 10 tahun dan sebatan, dan boleh juga didenda. – Bernama


Penangguhan ibadah umrah wajar dari sudut fiqah: Pakar

KUALA LUMPUR, 2 Jamadilakhir 1443H, Rabu – Keputusan kerajaan menangguhkan perjalanan mengerjakan ibadah umrah bermula 8 Jan ini adalah wajar dari sudut fiqah, khususnya dalam mengekang penularan COVID-19 varian Omicron.

Pengarah Pusat Kajian Pengurusan Pembangunan Islam (ISDEV) Universiti Sains Malaysia (USM) Prof Madya Dr Shahir Akram Hassan berkata kerajaan boleh membuat keputusan seperti itu dengan mengambil kira kemudaratan bakal dihadapi semasa mengerjakan umrah dan risiko selepas kembali ke tanah air meskipun ada pihak mempertikaikannya kerana Arab Saudi tidak mengambil tindakan sedemikian.

“Dari sudut fiqah, kerajaan boleh menghalang (perjalanan umrah) walaupun ada yang mempertikaikan sekiranya Arab Saudi tidak bertindak sedemikian. Pada masa ini, kerajaan ambil kira (kemudaratan) dan buat keputusan ini.

“Selain itu, dalam menunaikan ibadah umrah ini, jemaah seharusnya berpegang kepada konsep takdir dan rezeki…kalau ia belum sampai, ia tidak akan sampai. Pada masa sama, kita mahu rapat dengan Allah, sama ada bukan di Mekah atau Madinah, Insya Allah kita sudah dapat taqwa Allah SWT di Malaysia dengan kita reda dan mungkin ambil inisiatif untuk bantu mangsa banjir ketika ini,” katanya ketika dihubungi Bernama.

Berkongsi pendapat sama, Pensyarah Fakulti Syariah dan Undang-Undang Universiti Sains Islam Malaysia (USIM), Prof Madya Dr Nik Rahim Nik Wajis menyokong usaha tersebut dengan melihat kepada fahaman mazhab Shafie yang menjadi ikutan di Malaysia berkenaan keperluan menunaikan ibadah umrah.

“Memang mazhab Shafie mengatakan umrah itu wajib, tapi wajib sekali seumur hidup. Namun, ia boleh ditangguhkan dan tidak perlu serta-merta. Percayalah, Allah SWT mengetahui niat dan kesungguhan kita yang dah belanjakan duit tiket, hotel dan sebagainya walaupun mungkin kita tidak dapat ke sana,” katanya.

Menurut Nik Rahim, banyak dalil yang boleh diutarakan berkenaan larangan Allah SWT kepada hambaNya untuk memudaratkan diri sendiri seperti sepotong ayat Al-Quran yang melarang kita mencampakkan diri ke dalam kebinasaan.

Berasaskan maqasid syariah yang mewajibkan umat Islam memelihara nyawa, Nik Rahim berkata, penangguhan tersebut wajar dibuat kerana mengikut kes sebelum ini, wujud kemungkinan tinggi bakal jemaah dijangkiti sekiranya menjalani umrah ketika ini.

“Jadi kalau kita ke sana juga, maka kita telah melanggar perintah tersebut,” katanya.

Sementara itu pakar kesihatan awam (epidemiologi dan biostatistik) dari Universiti Putra Malaysia (UPM), Prof Madya Dr Malina Osman menyifatkan usaha menangguhkan sementara perjalanan berkenaan sebagai tepat pada masanya memandangkan langkah pencegahan Omicron perlu dilaksana secepat mungkin.

Dr Malina berkata ini terutama apabila penularan Omicron di peringkat global menunjukkan pola peningkatan mendadak dan beliau bimbang trend sama berlaku di Malaysia.

“Sebab berdasarkan pengalaman, penularan jangkitan Omicron lebih pantas berbanding Delta, jadi keputusan kerajaan adalah perkara yang dialu-alukan di negara kita,” katanya.

Dalam masa sama, beliau mengingatkan orang ramai agar tidak mengambil ringan terhadap jangkitan Omicron kerana varian itu turut memberi kesan mudarat yang sama seperti Delta.

“…terutamanya mereka yang berada di usia kelompok 60 tahun ke atas yang mempunyai penyakit komorbiditi. Mereka yang berisiko boleh mendapat komplikasi serius,” katanya.

Dr Amalina turut menyarankan agar para jemaah umrah atau pelancong diberi keutamaan mendapat suntikan dos penggalak kerana individu yang diberi dos itu kurang berisiko menerima dan menyebarkan virus COVID-19 tanpa mengira jenis varian berbanding mereka tidak divaksinasi. – Bernama


Agensi pelancongan bertanggungjawab elak salah guna gelembung perjalanan

KUALA PERLIS, 23 Ramadan 1442H, Rabu – Agensi pelancongan perlu bertanggungjawab dalam memastikan bahawa tiada pihak yang menyalahgunakan gelembung perjalanan yang ditawarkan oleh mereka sebagai tiket untuk balik beraya ke kampung.

Pengarah Kanan Bahagian Domestik dan Acara Tourism Malaysia Datuk Dr.Ammar Abd Ghapar mengingatkan agensi pelancongan agar jujur dalam menerima tempahan daripada orang ramai agar tiada pihak mengambil kesempatan daripada kelonggaran yang diberikan oleh kerajaan ini.

“Mana-mana agensi pelancongan yang tidak jujur dalam urusan boleh dikenakan tindakan di bawah Akta Industri Pelancongan 1992 (Akta 482) dan peraturan lain di bawahnya,” katanya kepada pemberita malam tadi.

Beliau berkata demikian ketika menghadiri sesi ramah mesra industri pelancongan dan rakan media negeri Perlis dekat sini.

Menurut akta tersebut agensi pelancongan dan pemandu pelancongan boleh dikenakan tindakan oleh Pesuruhjaya Pelancongan Malaysia.

Beliau menasihati orang ramai agar mematuhi ketetapan kerajaan dan tidak mengambil peluang tersebut untuk balik beraya ke kampung.

“Kita ada dengar bahawa terdapat pihak yang menguna ‘travel bubble’ untuk balik kampung namun cara tidak akan menghalalkan niat dan ianya merupakan tanggungjawab diri sendiri untuk menentukanya,” katanya.

Sementara itu dalam perkembangan lain, Ammar berkata pihaknya akan mengenal pasti produk-produk pelancongan di negeri Perlis sebagai persiapan merancakkan kembali sektor pelancongan apabila Perintah Kawalan Pergerakan (PKP) dilonggarkan apabila wabak COVID-19 beransur baik selepas ini.

“Kita tidak mahu negeri Perlis hanya dikenali kerana mangga harumanis sahaja sebaliknya ingin mempelbagaikan produk baharu seperti Kampung Seberang Ramai (juga dikenali Kampung Pelagi) di Kuala Perlis yang mempunyai keunikanya tersendiri baik dari segi keindahan dan aktiviti pelancongan daripada penduduk kampung,” katanya.

Beliau berkata ia akan dijadikan sebagai pusat sehenti mempromosikan produk-produk termasuk hasil kraf tangan, kebudayaan dan makanan penduduk setempat.

Katanya perancangan ini dibuat bagi menukar Kuala Perlis bukan lagi sebagai tempat transit pelancong ke Pulau Langkawi sebaliknya menjadi salah satu destinasi tumpuan utama pelancong pada masa akan datang. – Bernama


MEDAC peruntuk RM230 juta laksana produk baharu TMPSKM

PUTRAJAYA, 15 Zulhijjah 1442H, Ahad – Kementerian Pembangunan Usahawan dan Koperasi (MEDAC) menerusi Suruhanjaya Koperasi Malaysia (SKM) memperuntukkan sebanyak RM230 juta bagi pelaksanaan produk baharu di bawah Tabung Modal Pusingan Suruhanjaya Koperasi Malaysia (TMPSKM).

Menterinya, Datuk Seri Dr Wan Junaidi Tuanku Jaafar berkata, sebanyak 14,629 koperasi dengan keahlian seramai hampir 6.5 juta orang bakal menerima manfaat daripada pelaksanaan produk baharu ini.

Beliau berkata, lima produk yang dicadangkan untuk dilaksanakan dalam usaha meningkatkan promosi pembiayaan TMPSKM adalah Pembiayaan Koperasi Mikro (MicCoopFi-1), Pembiayaan Lestari (LesFi-1), Pembiayaan Permulaan (SuFi-1), Pembiayaan 100 Koperasi Terbaik (Best100Fi-1) dan Pembiayaan Pembayar Yang Baik (GPMFi-1).

“Pelancaran produk baharu ini diharapkan dapat membantu koperasi dalam membiayai projek berdaya maju daripada kluster mikro sehinggalah kluster besar mendapat manfaat daripada dana TMPSKM yang disediakan oleh kerajaan.

“MEDAC sentiasa prihatin dalam memastikan ekosistem sektor koperasi negara sentiasa konsisten dan dalam masa yang sama membantu meringankan beban kewangan koperasi yang terjejas,” katanya dalam satu kenyataan, di sini, hari ini.

Wan Junaidi berkata, kelima-lima produk berkenaan diperkenalkan sempena Sambutan Hari Koperasi Negara yang bertemakan ‘Rebuild Better Together’ dan pelaksanaan produk baharu ini adalah mengikut sasaran koperasi yang berbeza.

“Pembiayaan MicCoopFi-1 menyediakan kemudahan pembiayaan mudah kepada koperasi bagi kluster Mikro (perolehan tahunan kurang daripada RM200,000) kepada 50 buah koperasi untuk menjalankan aktiviti baharu atau modal pusingan bagi aktiviti sedia ada.

“Manakala pembiayaan LesFi-1 menyediakan kemudahan pembiayaan dalam bentuk modal pusingan kepada 106 koperasi yang terpilih di bawah Program Desa Lestari di bawah Kementerian Pembangunan Luar Bandar,” katanya.

SuFi-1 pula menawarkan kemudahan pembiayaan kepada 936 koperasi baharu bagi membiayai projek yang berpotensi atau berdaya maju; Best100Fi-1 menyediakan kemudahan atau insentif pembiayaan kepada 100 Koperasi Terbaik Tahun 2020; dan GPMFi-1 bertujuan menyediakan insentif pembiayaan kepada koperasi yang mempunyai rekod pembiayaan yang baik dengan pihak SKM, tambahnya. – Bernama


Kes tembakan di sempadan: Polis tahan dua penyeludup

PADANG BESAR, 8 Rabiulakhir 1442H, Selasa – Polis menahan dua penyeludup warga Thailand yang disyaki terlibat dalam kejadian berbalas tembak dengan anggota Pasukan Gerakan Am (PGA) di sempadan Malaysia-Thailand dekat sini, awal pagi tadi.

Ketua Polis Perlis, Datuk Surina Saad berkata pihaknya dimaklumkan empat lagi suspek ditahan oleh pihak berkuasa Thailand di negara jiran itu.

“Seorang (penyeludup) ditangkap oleh pasukan komando VAT 69 selepas kejadian dan seorang ditahan PGA Batalion 3… (namun) senjata tidak dijumpai.

“Daripada empat tangkapan dibuat oleh pihak Thailand, tiga penyeludup dilaporkan cedera dan seorang yang membantu mereka turut cedera,” katanya kepada pemberita berhampiran lokasi kejadian dekat sini, hari ini.

Beliau berkata, pihaknya akan mendapatkan keterangan daripada semua suspek dengan kerjasama polis Thailand.

Surina berkata, siasatan awal pihaknya mendapati kejadian yang berlaku di Tembok Sempadan 9 (TS9) melibatkan 13 penyeludup.

“Penyeludup ketika itu dipercayai membawa lebih kurang 12 bungkus daun ketum (anggaran 400-500 kilogram) dan seguni ubat batuk,” katanya.

Sementara itu, mengulas mengenai anggota PGA dari Batalion 3 (Senoi Praaq) Briged Utara Kpl Baharuddin Ramli yang terbunuh dalam kejadian itu, beliau berkata, mangsa mengalami kecederaan parah akibat terkena tembakan di bahagian kiri perut menyebabkannya meninggal dunia di tempat kejadian.

Beliau berkata, jasad mangsa dihantar ke Hospital Sultanah Bahiyah (HSB) di Alor Setar untuk bedah siasat.

Rakan setugas mangsa, Kpl Norihan a/l Tari yang cedera parah di bahagian perut dalam kejadian itu kini dirawat di Hospital Tuanku Fauziah (HTF) di Kangar, katanya.

“Kita amat berbangga dengan keberanian yang telah ditunjukkan (anggota) apabila bertempur dengan lebih kurang 13 penyeludup daripada negara jiran. – Bernama


MB Perak saran rakyat tanam sayur, ternak ayam untuk kegunaan sendiri

GOPENG, 30 Syawal 1443H, Selasa – Kerajaan Negeri Perak menyarankan supaya rakyat di negeri itu menanam sendiri sayur-sayuran dan memelihara haiwan ternakan untuk kegunaan sendiri susulan kekurangan bekalan makanan yang dihadapi ketika ini.

Menteri Besar, Datuk Seri Saarani Mohamad berkata, langkah itu juga merupakan antara inisiatif bagi mengurangkan bebanan kos sara hidup rakyat yang terkesan akibat kenaikan harga beberapa produk pertanian dan penternakan ketika ini.

“Sayur-sayuran boleh ditanam manakala kambing, lembu, kerbau dan ayam boleh diternak untuk kegunaan sendiri serta boleh dijual sekiranya bekalan itu berlebihan.

“Sebab itu saya kempen di merata tempat supaya apa yang kita hendak makan, kita tanam dan ternak sendiri supaya kita tidak terlalu bergantung kepada bekalan dari luar,” katanya kepada pemberita pada Program Agrofest Perbadanan Pembangunan Pertanian Negeri Perak (SADC) yang turut dihadiri Ketua Pegawai Eksekutif SADC, Yahanis Yahya di The Treasure Taman Herba Gopeng hari ini.

Beliau juga berkata, bagi memperkasa bidang sekuriti makanan, SADC dengan kerjasama Jabatan Pertanian Negeri Perak akan membangunkan Projek Taman Agroteknologi Manong di Kuala Kangsar di kawasan seluas 40 hektar yang telah diluluskan pada Mesyuarat Ahli Lembaga Pengarah perbadanan itu pada April lepas.

“SADC juga telah memulakan projek Hab Halal Perak bagi mengukuhkan lagi bidang sekuriti makanan. Malah ia dilihat mampu menyediakan peluang pekerjaan sekali gus membantu kerajaan negeri dalam meningkatkan penjanaan ekonomi rakyat,” katanya. – Bernama


PEMBELA jumpa PM dalam masa terdekat sampai hasrat tolak UEC

Oleh Zuhayati Yazid

BANGI, 4 Safar 1443H, Sabtu – Pertubuhan-Pertubuhan Pembela Islam (PEMBELA) akan mengadakan pertemuan bersama Perdana Menteri, Datuk Seri Ismail Sabri Yaakob bagi menyampaikan pesanan menolak pengiktirafan Sijil Peperiksaan Bersepadu (UEC).

Naib Pengerusi PEMBELA, Mohd Nor Izzat Mohd Johari berkata, pertemuan akan membawa suara lebih 100 pertubuhan bukan kerajaan (NGO) Islam berjuang menentang UEC yang akan diadakan dalam masa terdekat.

“Menerusi pertemuan itu kita mahu menyampaikan pesanan supaya UEC ini ditolak dan mahu Perdana Menteri memberi jaminan bahawa sepanjang tampuk pemerintahan UEC tidak sesekali diiktiraf.

“Dalam isu ini kita mahu PM bertindak tegas dan meneliti semua aspek supaya keputusan yang diambil itu tidak akan merosakan masa depan termasuk anak bangsa sendiri.

“Ini bukan isu yang mudah dan perlu diteliti memandangkan melibatkan masa depan anak cucu kita kini semuanya ada dalam tangan pemimpin hari ini, jangan kerana kuasa, prinsip negara kita tergadai,” katanya ketika dihubungi Ismaweb.net, hari ini.

Mengulas lanjut, Mohd Nor Izzat berkata, selain PEMBELA, banyak NGO dan tokoh Melayu berpengaruh telah bangkit menyatakan kegusaran dengan perkembangan terkini percaturan politik yang dilalui kerajaan hari ini.

“Kita akan tetap berjuang bagi memastikan agenda itu tidak berterusan yang sekali gus dilihat menolak sistem pendidikan kebangsaan yang sudah lama diguna pakai semenjak negara kita merdeka lagi,” ujarnya.

Jelas beliau, sekiranya UEC diterima ia jelas menjatuhkan kualiti dan keabsahan Sijil Pelajaran Malaysia (SPM) dan Sijil Tinggi Pelajaran Malaysia (STPM).

“Dalam isu ini UEC dilihat seperti lebih tinggi daripada SPM dan STPM sedangkan STPM adalah laluan sebenar membawa pelajar memasuki unversiti.

“Semua tahu imej STPM ini adalah bertaraf universiti dan sangat berkualiti cuma pelajar yang menduduki STPM ini hanya berada di sekolah,” tegasnya.

Terdahulu, beliau yang lebih dikenali dengan Cikgu Izzat berkata, persidangan tergempar akan diadakan secara maya yang menggabungkan kira-kira 100 NGO Melayu Islam termasuk sekutu PEMBELA.

“Ini bukti kami sayangkan tanah air dan akan terus berjuang demi masa depan anak-anak bangsa yang akan menjadi pemimpin di suatu hari nanti,” katanya.


Kanada rancang hantar diplomat sambung semula operasi di Kabul

KABUL, 6 Jamadilawal 1443H, Sabtu – Kanada merancang untuk menghantar beberapa diplomat ke Kabul bagi meneruskan semula operasi pejabat kedutaannya di Afghanistan, lapor Global News.

Pihak berkuasa Kanada memaklumkan, Pasukan Khas Kanada, JTF2 kemungkinan akan diberi tanggungjawab mengawal keselamatan diplomat sepanjang bertugas di Kabul.

Keputusan itu dibuat seminggu selepas Arab Saudi, Indonesia dan India mengumumkan pembukaan semula pejabat kedutaan masing-masing di Afghanistan.

Perancis juga berjanji akan memulakan semula operasi kedutaan di negara ini.

Bagaimanapun, kerajaan Kanada sebelum ini tidak mengeluarkan kenyataan untuk membuka semula operasi di Kabul.

Sumber memaklumkan beberapa negara bersedia menyambung semula operasi kedutaan dengan mengerahkan pasukan untuk mengawal keselamatan diplomat mereka.

Penglibatan tidak rasmi negara-negara Asia dan Eropah itu dilihat sangat sesuai pada masanya walaupun pentadbiran kerajaan sementara Taliban belum diiktiraf dunia.

Sebelum ini, masyarakat antarabangsa menentang prasyarat Taliban untuk menubuhkan kerajaan inklusif, menghormati hak manusia dan wanita serta tidak membenarkan tanah Afghanistan digunakan oleh kumpulan pengganas.

Sementara itu, Taliban pula berkata, pihaknya telah memenuhi kesemua syarat dan sudah tiba masanya untuk dunia mengiktiraf pentadbirannya sebagai sebuah kerajaan. – Agensi


ADUN Belantik kritikal, sedang dirawat di HSAH

ALOR SETAR, 13 Syawal 1444H, Khamis – Ahli Dewan Undangan Negeri (ADUN) Belantik, Datuk Mohd Isa Shafie dilaporkan kritikal dan sedang dirawat di Unit Rawatan Rapi (ICU) Hospital Sultan Abdul Halim (HSAH) di Sungai Petani.

Timbalan Yang Dipertua PAS, Sik Ahmad Tarmizi Sulaiman berkata Mohd Isa, 69, yang juga Ahli Jawatankuasa PAS Kedah itu dimasukkan ke Hospital Sik kira-kira 7 malam tadi sebelum dibawa ke HSAH pada 4 pagi kerana mengalami jangkitan kuman pada jantung, paru-paru dan buah pinggang.

“Menurut anak beliau, Ustaz Mohd Isa kelihatan lemah dan rebah di dalam bilik air di rumahnya di Kampung Jelutong, Sik lebih kurang pukul 1.30 tengah hari semalam sebelum dibawa ke Hospital Sik dan kemudiannya dipindahkan ke Hospital Sultan Abdul Halim.

“Keadaan kesihatannya lemah dan menurun sebelum doktor menidurkannya, saya memohon orang ramai mendoakan beliau agar sembuh dan dapat terus berkhidmat kepada rakyat Belantik,” katanya ketika dihubungi Bernama hari ini.

Ahmad Tarmizi yang juga Ahli Parlimen Sik berkata pada masa ini, orang ramai tidak dibenarkan melawat ADUN itu dan mengharapkan semua ahli keluarganya bersabar menghadapi ujian berkenaan.

Beliau berkata Mohd Isa menjadi ADUN Belantik selama tiga penggal dan sebelum ini menghidap penyakit diabetes dan tekanan darah tinggi serta jantung. – Bernama


Jangan politikkan Belanjawan 2024

GUA MUSANG, 28 Rabiulawal 1445H, Sabtu – Timbalan Perdana Menteri, Datuk Seri Dr Ahmad Zahid Hamidi berharap Belanjawan 2024 yang dibentangkan semalam tidak dipolitikkan oleh mana-mana pihak.

Beliau berkata, belanjawan yang dibentangkan Perdana Menteri, Datuk Seri Anwar Ibrahim selaku Menteri Kewangan semalam adalah lebih baik berbanding tahun-tahun sebelumnya.

“Perancangan jangka panjang ada dalam Rancangan Malaysia Ke-12 dan ada kajian separuh penggal, malah Kementerian Ekonomi juga sedang menyusun pelbagai perancangan.

“Jangan dilihat belanjawan bagi satu-satu tahun ini sebagai belanjawan dalam konteks keperluan semasa sahaja, tetapi juga harus dilihat untuk jangka pendek dan jangka sederhana,” katanya.

Beliau berkata demikian kepada pemberita selepas merasmikan Hari Sukan Negara Peringkat Negeri Kelantan 2023 di Taman Etnobotani, di sini hari ini.

Ahmad Zahid yang juga Menteri Kemajuan Desa dan Wilayah berkata, apa yang telah ditekankan Perdana Menteri, sudah dicerakinkan dengan cukup komprehensif dan Belanjawan 2024 Malaysia MADANI mengambil kira semua golongan masyarakat.

“Saya fikir belanjawan ini lebih baik daripada belanjawan-belanjawan sebelum itu,” katanya.- Bernama


Kurang mahir Jawi punca ambilan calon peguam syarie Johor sedikit

ISKANDAR PUTERI, 28 Syaaban 1444H, Selasa – Kurang mahir membaca tulisan Jawi menjadi antara punca jumlah pengambilan calon peguam syarie di Johor sedikit pada setiap tahun, persidangan Dewan Undangan Negeri (DUN) Johor diberitahu hari ini.

Pengerusi Jawatankuasa Hal Ehwal Agama Islam negeri, Mohd Fared Mohd Khalid berkata, kelemahan itu menyebabkan calon lambat membaca soalan peperiksaan bertulis kerana soalan disediakan dalam tulisan Jawi selain tidak memahami kehendak soalan.

“Punca lain, calon salah merujuk peruntukkan seksyen. Contohnya, kesalahan umum di bawah undang-undang Islam negeri lain sedangkan peperiksaan tersebut mengenai undang-undang negeri Johor,” katanya ketika menjawab soalan lisan Rashidah Ismail (BN-Pasir Raja) pada persidangan DUN Johor di Kota Iskandar, di sini.

Rashidah ingin mengetahui punca pengambilan peguam syarie di negeri ini sedikit setiap tahun sedangkan jumlah permohonan yang diterima begitu ramai.

Mohd Fared (BN-Semerah) berkata bagi menangani masalah itu sekali gus memastikan Johor dapat melahirkan lebih ramai peguam syarie berkualiti, Majlis Agama Islam Negeri Johor (MAIJ) melakukan penambahbaikan dengan cara membukukan soalan tahun lepas sebagai rujukan calon bagi menghadapi peperiksaan.

Katanya, bagi calon yang berminat untuk mendapatkan buku soalan tersebut, mereka boleh membelinya melalui medium yang akan diumumkan dalam masa terdekat.

Beliau berkata MAIJ turut mencadangkan agar Persatuan Peguam Syarie Negeri Johor menganjurkan kursus persediaan peperiksaan kepada calon peperiksaan peguam syarie di negeri ini.

Menurutnya, MAIJ sebelum ini telah menetapkan bahawa calon peguam syarie berkualiti haruslah melepasi markah 60 peratus bagi peperiksaan bertulis untuk melayakkan mereka masuk ke peringkat temuduga.

Bagi peringkat temuduga pula, katanya calon perlu melepasi markah 80 peratus untuk lulus dan markah penilaian itu akan dibawa ke dalam jawatankuasa peguam syarie untuk dibentangkan.

“Jika di peringkat jawatankuasa meluluskan, maka calon yang layak akan dimajukan dalam Mesyuarat Jawatankuasa Peguam Syarie untuk dapatkan pengesahan lantikan,” katanya sambil menambah seramai 87 calon memohon menjalani peperiksaan bertulis peguam syarie pada tahun lepas, namun hanya seorang yang lulus.

Mohd Fared memaklumkan sehingga hari ini, 192 peguam syarie sudah menerima Sijil Peguam Syarie dan Sijil Amalan Guaman Syarie untuk beramal di Mahkamah Syariah Negeri Johor.

“Peguam syarie negeri Johor diterima masuk berdasarkan Kaedah-Kaedah Peguam Syarie Negeri Johor 2015 dan dinilai berdasarkan tiga tahap iaitu kelayakan berdasarkan Kaedah 9 Kaedah-Kaedah Peguam Syarie, peperiksaan bertulis dan temuduga,” katanya. – Bernama


Gempa bumi kuat ragut 22 nyawa, 786 lagi cedera di Turki

ISTANBUL, 14 Rabiulawal 1442H, Sabtu – Sekurang-kurangnya 22 orang terkorban dan 786 lagi cedera dalam runtuhan bangunan di wilayah Izmir di Turki setelah gempa kuat melanda Laut Aegea, semalam.

Reuters melaporkan, beberapa bangunan di wilayah Izmir turut runtuh akibat gegaran berukuran 7.0 pada skala Richter itu.

Gempa berkenaan, yang dirasakan dari Istanbul ke Athens, Greece melanda dekat kota peranginan Turki, Izmir, yang mempunyai kira-kira tiga juta penduduk.

Beberapa kawasan sekitar dipenuhi dengan air laut sehingga menyebabkan banjir, selain mengakibatkan ikan-ikan terdampar ketika surut.

Presiden Pengurusan Bencana dan Kecemasan (AFAD) berkata, 22 orang terkorban termasuk dua remaja di kepulauan Greece selepas mereka dihempap dinding bangunan.

Terdapat pelbagai laporan mengenai bangunan yang runtuh, dengan orang terperangkap di bawahnya di beberapa daerah di Izmir, salah satu kawasan pelancongan utama, kata para pegawai Turki.

Datuk Bandar Izmir, Tunc Soyer mengatakan sekitar 20 buah bangunan runtuh di wilayah itu.

Katanya lagi, 70 penduduk diselamatkan selepas terperangkap di bawah runtuhan bangunan.

Turki adalah antara negara yang paling kerap dilanda gempa bumi di dunia.

Pada Ogos 1999, lebih daripada 17,000 orang terbunuh ketika gempa dengan kekuatan 7.6 pada skala Richter melanda Izmit, sebuah bandar di tenggara Istanbul.

Pada tahun 2011, gempa di bandar timur Van mengorbankan lebih dari 500 orang. – Agensi


Apa agenda orang Islam Melayu sebenarnya?

1. ISU tulisan Jawi di beberapa sekolah jenis kebangsaan Cina di Pahang yang hangat sekarang ini sama nampaknya seperti isu keabsahan sekolah vernakular, pengiktirafan UEC dan apa-apa isu yang berkait dengan budaya dan perjuangan kaum Cina di Malaysia. Ia menerima respon yang pantas dan bersepadu dari apa-apa juga pertubuhan Cina.

2. Dari segi plotnya pun lebih kurang sama…satu isu ditimbulkan oleh mana-mana badan atau tokoh Cina, ia kemudiannya disambut oleh parti-parti Cina sama ada dari blok kerajaan atau pembangkang dengan nada yang sama, kemudiannya berlaku tekanan kepada badan berkuasa yang dipegang oleh orang Melayu, kemudian keluar kenyataan balas oleh mana-mana menteri dari kaum Cina, kemudian disusuli dengan tindakan dari ahli politik Melayu yang tunduk dengan tekanan tersebut.

3. Akhirnya berlakulah normalisasi.

Sepatutnya selepas merdeka, kita semua menggunakan tulisan yang sama yang merupakan tulisan asal negara ini iaitu tulisan Jawi. Tapi kita tak perjuangkan tulisan Jawi itu.

Tekanan dari kaum Cina juga, akhirnya ahli politik Melayu meminggirkan tulisan Jawi dan mengangkat tulisan Rumi setinggi-tingginya. Hilanglah tulisan Jawi dari papan iklan, buku, majalah, label makanan dan sebagainya.

Cina mahu tulisan mereka dikekalkan di mana-mana dalam masyarakat mereka; sekolah, kedai dan lain-lain. Dan ini bukan agenda orang Melayu. Tapi orang Melayu juga yang membenarkan semua itu kemudiannya.

4. Akhirnya semua menerima tulisan Cina sebagai tulisan ‘rasmi’ negara ini. Diajar di sekolah secara rasmi. Digunakan untuk buku teks juga sudah macam secara rasmi. Sesetengah kedai menggunakan tulisan Cina juga secara rasmi seolah-olah satu Malaysia boleh baca dan kena baca tulisan Cina.

Sesiapa yang menulis seperti saya akan dianggap pelik dan tidak normal, bahkan akan dicop tidak mempunyai semangat kenegaraan. Dan di normalisasi tahap inilah kita telah sampai sekarang.

5. Jauh sekali untuk negara kita mencontohi Brunei; setiap papan tanda ada tulisan Jawi dan ianya mesti lebih besar dari tulisan Rumi. Apa yang membezakan Brunei dan Malaysia dalam isu tulisan Jawi ini? Mungkin kecintaan pemimpinnya kepada warisan bangsa tidak sama? Mungkin juga kadar ketundukan kepada agenda luar juga tidak sama? Atau mungkin kerana agenda orang Melayu Brunei dan Malaysia tidak sama. Entahlah.

6. Tapi isu tulisan Cina di papan tanda sekolah itu masih kecil lagi. Apa yang lebih membimbangkan nanti adalah isu keabsahan sekolah vernakular yang dijadualkan akan diputuskan oleh mahkamah pada 29 Disember nanti. Berdasarkan plot biasa yang sedia ada, keputusannya boleh dijangka.

Kita tidak putus harapan. Sebaliknya kita mengharapkan keajaiban berlaku. Melayu mesti bangkit menjadi bangsa beragenda. Kalau tak, sampai kiamatlah kita akan menuruti agenda Cina.

Wallahul Musta’an

Ustaz Muhammad Fauzi Asmuni
Presiden Ikatan Muslimin Malaysia (ISMA)


3,371 individu pulang ke Malaysia dikuarantin semalam: Ismail Sabri

KUALA LUMPUR, 11 Zulhijjah 1441H, Sabtu  – Setakat semalam, seramai 3,371 individu yang pulang ke tanah air melalui pintu masuk sempadan antarabangsa telah ditempatkan di stesen kuarantin bagi menjalani kuarantin wajib 14 hari sejak perintah itu dikuatkuasakan pada 24 Julai lepas, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, mereka ditempatkan di 14 hotel serta lima Institut Latihan Awam (ILA) di Kuala Lumpur, Negeri Sembilan, Pulau Pinang, Kelantan, Sarawak, Selangor dan Johor.

“Seramai 3,384 individu telah pulang ke tanah air melalui pintu masuk sempadan antarabangsa sejak 24 Julai hingga semalam, dan daripada jumlah itu seramai 13 individu telah dihantar ke hospital untuk rawatan, manakala bakinya ke stesen kuarantin.

“Mereka tiba dari 23 negara iaitu Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu, Jepun, Turki, Korea Selatan, Iran, Bangladesh, Taiwan, China, United Kingdom, Belanda dan Australia,” katanya dalam kenyataan berhubung perkembangan Perintah Kawalan Pergerakan Pemulihan (PKPP) hari ini.

Beliau berkata, semalam, sebanyak 2,271 pemeriksaan dilakukan oleh Polis Diraja Malaysia (PDRM) terhadap individu yang sedang menjalankan kuarantin wajib 14 hari di kediaman masing-masing.

Dalam tempoh 27 Julai hingga semalam, PDRM telah mengambil tindakan terhadap enam individu kerana gagal mematuhi prosedur operasi standard (SOP) kuarantin di rumah yang ditetapkan, katanya.

Dalam pada itu, Ismail Sabri berkata, seramai 134 individu ditahan semalam atas kesalahan ingkar arahan PKPP dan daripada jumlah itu, 19 individu direman, 22 dijamin manakala 93 lagi dikompaun.

Antara kesalahan ialah aktiviti pusat urut tanpa lesen yang melibatkan 12 individu, aktiviti yang tidak mengikuti SOP (33 individu), aktiviti dengan membabitkan kehadiran orang ramai yang menyukarkan jarakan fizikal (88 orang) manakala seorang melanggar perintah pengawasan (Home Surveillance Order).

“PDRM juga telah membuat pemantauan SOP Solat Jumaat di 2,294 masjid yang melibatkan 283,355 jemaah dan kesemua didapati mengikuti SOP yang ditetapkan serta mengikut saiz keluasan masjid,” katanya.

Beliau berkata, Task Force Operasi Pematuhan diketuai PDRM telah membuat 54,582 pemeriksaan semalam bagi memantau dan menguat kuasa pematuhan SOP PKPP membabitkan 2,610 Pasukan Pematuhan yang terdiri daripada 11,970 anggota.

Pemantauan dibuat di 3,598 pasar raya, restoran (4,937),  penjaja (1,399), kilang (1,135), bank (3,481) dan 640 pejabat kerajaan, selain 1,025 terminal pengangkutan darat, 153 terminal pengangkutan air serta 80 terminal pengangkutan udara.

PDRM juga membuat 63 sekatan jalan raya dalam Operasi Benteng di seluruh negara semalam dan memeriksa 30,719 kenderaan bagi mengekang kemasukan pendatang tanpa izin terutamanya di lorong-lorong tikus, katanya. -Bernama


Polis siasat video penganjuran ‘Perhimpunan Selamatkan Malaysia’

KUALA LUMPUR, 27 Safar 1445H, Rabu – Polis membuka satu kertas siasatan berhubung video berkaitan penganjuran ‘Perhimpunan Selamatkan Malaysia’ yang akan diadakan di sebuah pusat beli-belah di ibu negara, Sabtu ini.

Ketua Polis Kuala Lumpur, Datuk Allaudeen Abdul Majid berkata, ini susulan pihaknya menerima laporan mengenai satu paparan klip video menerusi laman sosial oleh seorang individu yang menyeru orang ramai menyertai himpunan tersebut.

“Bahagian Siasatan Jenayah, Ibu Pejabat Polis Daerah Dang Wangi telah membuka satu kertas siasatan di bawah Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998,” katanya dalam kenyataan malam ini.

Beliau berkata, setakat ini lima laporan diterima pihaknya berhubung paparan klip video terbabit dengan dua individu telah direkodkan keterangan manakala empat lagi akan dipanggil bagi dirakam keterangan dalam masa terdekat.

“Orang ramai dinasihatkan supaya tidak terlibat dengan apa-apa perhimpunan yang tidak mematuhi peruntukan undang-undang. Tindakan akan diambil kepada mana-mana pihak yang terlibat,” katanya.

Sebelum ini, satu video berdurasi 55 saat memaparkan seorang lelaki mengajak orang ramai untuk menyertai perhimpunan terbabit sempena Hari Malaysia dan mengenakan baju berwarna putih sebagai tanda sokongan.

Dalam kes berasingan, polis membuka satu kertas siasatan mengikut Seksyen 186 Kanun Keseksaan susulan tindakan 20 individu yang cuba berarak ke bangunan Parlimen bagi menyerahkan memorandum pagi tadi.

Ketua Polis Daerah Dang Wangi ACP Noor Dellhan Yahaya berkata kumpulan tersebut ingkar arahan polis apabila diarahkan untuk tidak berarak ke Parlimen kerana penyerahan memorandum itu telah diselaraskan oleh pihak Parlimen untuk diadakan di Tugu Negara di sini.

“Individu yang terlibat telah dikenal pasti dan akan dipanggil untuk diambil keterangan bagi membantu siasatan sebelum dirujuk kepada Timbalan Pendakwa Raya bagi arahan lanjut,” katanya dalam kenyataan hari ini. – Bernama


Mukhriz ada jumpa pemimpin tertinggi PAS: Sanusi

BANGI,27 Rejab 1444H, Ahad – Presiden Pejuang, Datuk Seri Mukhriz mengadakan pertemuan dengan kepimpinan tertinggi PAS, baru-baru ini, kata Datuk Seri Muhammad Sanusi Md Nor.

Pengarah Pilihan Raya PAS itu bagaimanapun enggan mendedahkan butiran lanjut mengenai pertemuan tersebut.

“Saya difahamkan Mukhriz ada jumpa beberapa pemimpin PAS. Saya tak tahu di mana mereka berjumpa dan tak pasti apa yang dibincangkan tetapi harap-harap ia sesuatu yang positif.

“Pertemuan itu diadakan baru-baru tetapi saya tak tanya pun apa dibincangkan. Pertemuan itu melibatkan pemimpin dalam kalangan lima tertinggi PAS,” katanya.

Beliau yang juga pengerusi Perikatan Nasional  (PN) Kedah berharap pertemuan berkenaan membawa hasil yang positif.

Katanya, PAS sentiasa menerima sesiapa sahaja yang menyokong perjuangan parti itu

“Kalau Mukhriz nak masuk PAS kita terima, Itu kalau nak masuk PAS lah… Kalau nak jadi Menteri Besar, susahlah sikit,” katanya lagi.

Januari lalu, Mukhriz mengambil keputusan berundur daripada Gerakan Tanah Air (GTA) kerana mahu memberi tumpuan kepada usaha pengukuhan parti itu sebelum memberi nilai tambah kepada mana-mana gabungan.

Mukhriz tidak menolak kemungkinan Pejuang akan menjalin kerjasama politik sama ada dengan PN atau Pakatan Harapan (PH) dalam Pilihan Raya Negeri (PRN) di enam buah negeri.


Hishammuddin kini terima hakikat kerajaan sudah dibentuk

BANGI, 3 Jamadilakhir 1444H, Selasa – Meskipun pernah lantang menolak kerjasama dengan Pakatan Harapan (PH) pasca PRU15 lalu, ahli Parlimen Sembrong, Datuk Seri Hishammuddin Hussein akhirnya meminta semua pihak akur dengan pembentukan kerajaan baharu hari ini.

Bekas Menteri Pertahanan itu berkata, keputusan pasca PRU15 sudah dibuat dan kerajaan baharu – yang diterajui Perdana Menteri, Datuk Seri Anwar Ibrahim – telah pun dibentuk.

“Kawan-kawan, saya selalu juga terbaca komen-komen di akaun media sosial saya. Ada sekali dua saya terbaca orang tanya tentang kewajaran kerajaan dan prestasi setakat ini.

“Bukan nak mengelak soalan ini, tetapi kita perlu terima hakikat bahawa keputusan telah pun dibuat dan kerajaan pun telah dibentuk,” katanya dalam video pendek di Facebook.

Mengulas mengenai prestasi kerajaan campuran, Hishammuddin berpandangan  masih terlalu awal untuknya menilai dan memberi komen berkenaan perkara itu.

“Mereka pun baru seminggu dua masuk kementerian masing-masing. Jadi, berilah mereka sedikit masa.

“Secara peribadi, saya sesungguhnya mengucapkan selamat maju jaya dan doakan perjalanan mereka dipermudahkan dan urusan rakan-rakan dalam Kabinet dapat dilaksanakan sebaik mungkin,” katanya.

Pasca PRU15 lalu, Hishammuddin antara ahli Parlimen UMNO yang tegas menolak kerjasama dengan PH dan mendakwa sedia dipecat oleh parti jika kerjasama berlaku untuk membentuk kerajaan.

Bagaimanapun, pasca pembentukan kerajaan baharu itu, Hishammuddin dilihat hanya berdiam diri dan dilihat duduk di barisan blok kerajaan pada sidang Dewan Rakyat minggu lalu.


Jenazah Tun Rahah disemadikan di Makam Pahlawan

KUALA LUMPUR, 4 Jamadilawal 1442H, Sabtu – Jenazah Allahyarhamah Tun Rahah Mohamed Noah, balu kepada Perdana Menteri kedua Tun Abdul Razak Hussein selamat disemadikan dan diberi penghormatan Istiadat Pengebumian Negara di Lingkaran Makam Pahlawan, Masjid Negara, kira-kira 3.30 petang ini.

Jenazah Tun Rahah, 87, disemadikan bersebelahan pusara kakaknya, Tun Suhailah Mohamed Noah, balu kepada Perdana Menteri ketiga Tun Hussein Onn, yang meninggal dunia pada 4 Oktober 2014.

Solat jenazah, tahlil serta bacaan talkin dipimpin Imam Besar Masjid Negara Ehsan Mohd Husni.

Allahyarhamah merupakan ibu kepada Perdana Menteri keenam Datuk Seri Najib Tun Razak.

Raja Permaisuri Agong Tunku Hajah Azizah Aminah Maimunah Iskandariah dan anakanda Tengku Puteri Afzan Aminah Hafizatullah bersama-sama anggota keluarga Allahyarhamah menyaksikan perjalanan terakhir Tun Rahah. – Bernama


MAIS sasar RM8.5 juta kutipan fidyah tahun ini

BANGI, 27 Rejab 1443H, Selasa – Majlis Agama Islam Selangor (MAIS) menyasarkan jumlah kutipan fidyah bagi tahun ini sebanyak RM8.5 juta, menerusi Kempen Fidyah Negeri Selangor, Kewajipan Yang Sering Dilupakan.

Kempen tersebut bertujuan memberi kesedaran kepada masyarakat tentang kewajipan membayar fidyah.

Setiausaha MAIS, Dr Ahmad Shahir Makhtar berkata, kempen yang bermula hari ini hingga 25 Mac itu turut mengajak masyarakat untuk celik, cakna dan memahami maksud fidyah atau qada puasa seperti dituntut dalam hukum syarak.

Katanya menerusi kempen itu pelbagai program dianjur bagi memberi pengetahuan dan pendedahan terutama kepada golongan muda.

“Pelbagai program telah diatur sepanjang kempen itu, antaranya sesi Webinar Lunaskan Fidyah pada hari ini (1 Mac), Forum Fidyah di Masjid Cahaya Iman Bandar Country Home, Rawang pada 2 Mac.

“Turut diadakan program-program ilmiah seperti Sembang Santai Fidyah di Facebook MAIS pada 8, 15 dan 22 Mac pukul 9.30 pagi,” katanya dalam kenyataan, hari ini.

Ahmad Shahir menambah, tahun lalu MAIS dengan kerjasama Lembaga Zakat Selangor yang merupakan ejen kutipan fidyah menggiatkan pelbagai program dakwah dan kesedaran terhadap kewajipan melunaskan fidyah.

“Hasil usaha dakwah berpanjangan berkaitan fidyah ini, sebanyak RM9.8 juta fidyah telah dilunaskan kepada MAIS, tahun lalu berbanding sasaran RM7 juta bagi tahun 2021.

“Daripada hasil kutipan fidyah itu, sebanyak RM8.1 juta telah diagihkan kepada mereka yang layak,” katanya.


Mangsa banjir di Pahang, Terengganu, Johor, Kelantan kekal, Perak menurun

KUALA LUMPUR, 21 Jamadilawal 1444H, Jumaat – Jumlah mangsa banjir di Pahang, Terengganu, Johor dan Kelantan tidak berubah seperti malam semalam pada sebelah pagi ini manakala di Perak mencatatkan penurunan.

Di PAHANG, Sekretariat Jawatankuasa Pengurusan Bencana Negeri Pahang melaporkan situasi banjir tidak berubah dengan 141 mangsa daripada 36 keluarga masih berada di pusat pemindahan sementara (PPS) Sekolah Kebangsaan (SK) Sinar Mutiara di Sungai Miang, Pekan.

Sungai Keratong di Rompin masih merekodkan melebihi paras bahaya, manakala Sungai Triang di Bera dan Sungai Pahang di Paloh Hinai, Pekan berada di paras amaran.

Jabatan Meteorologi meramalkan keadaan mendung di Pekan manakala ribut petir dijangka berlaku pada sebelah petang.

Di TERENGGANU, jumlah mangsa banjir kekal 37 orang melibatkan 10 keluarga seperti malam semalam.

Sekretariat Jawatankuasa Pengurusan Bencana Negeri dalam kenyataan memaklumkan SK Atas Tol di Kuala Terengganu menjadi satu-satunya PPS yang beroperasi ketika ini.

Di JOHOR, jumlah mangsa banjir yang dipindahkan ke PPS di Johor kekal 91 orang sebagaimana malam, semalam (15 Dis).

Jawatankuasa Pengurusan Bencana Negeri (JPBN) melalui satu kenyataan memaklumkan dua daerah masih terjejas banjir iaitu daerah Segamat dan Mersing.

Menurut JPBN, empat PPS yang masih dibuka iaitu tiga di Segamat melibatkan 21 keluarga dan sebuah PPS di Mersing menempatkan tiga keluarga.

PPS di Segamat adalah Balai Raya Kampung (Kg) Batu Badak, Balai Raya Kg Kuala Paya dan Dewan Komuniti Kg Tasek manakala PPS di Mersing, Sekolah Agama (SA) Pangkalan Batu.

“Tiga lokasi terjejas banjir di Segamat adalah di Kg Seberang Batu Badak, Kg Batu 5, Kg Kuala Paya dan satu lokasi di Mersing melibatkan Kg Lubuk,” menurut kenyataan itu.

Menurut data Jabatan Pengairan dan Saliran (JPS), bacaan paras air Sungai Muar di Kg Awat, Segamat masih melepasi paras amaran dengan bacaan 19.83 meter (m) dan Sungai Muar di Buloh  Kasap, berada pada paras amaran iaitu 9.04m.

Di KELANTAN, seramai 2,019 mangsa banjir daripada 637 keluarga di jajahan Pasir Mas ditempatkan di tujuh PPS pada pagi ini, jumlah yang sama  direkodkan malam tadi.

Sekretariat JPBN Kelantan memaklumkan 712 mangsa berlindung di SK Tok Deh, SK Kedai Tanjong (47), SK Gual Periok (544), Masjid Mukim Padang Licin (69), PPS Putat Tujoh (157), SK Kubang Kual (256) dan SK Sri Kiambang (234).

Sementara di PERAK, jumlah mangsa banjir menurun kepada 89 orang daripada 21 keluarga berbanding 92 daripada 22 keluarga setakat pagi ini.

Sekretariat JPBN memaklumkan kesemua mangsa berlindung di tiga PPS yang masih dibuka iaitu SMK Abd Rahman Talib (SMART) di daerah Hilir Perak; SK Padang Serai daerah Manjung dan Dewan Orang Ramai Kg Tebing Tinggi di daerah Kampar. – Bernama


30 peratus anggota di 4 balai, 1 bahagian IPD ada masalah integriti serius

JOHOR BAHRU, 2 Jamadilawal 1442H, Khamis – Lebih 30 peratus anggota di empat buah balai polis dan satu bahagian di sebuah Ibu Pejabat Polis Daerah di Johor, dikenal pasti mempunyai masalah rekod integriti lampau yang serius.

Mendedahkan perkara itu, Ketua Polis Johor Datuk Ayob Khan Mydin Pitchay berkata ia adalah hasil kajian dan semakan yang dilakukan oleh Jabatan Integriti dan Pematuhan Standard (JIPS) Johor, terhadap kesemua balai polis dan setiap bahagian Ibu Pejabat Polis Daerah, di seluruh kontinjen.

Beliau berkata, pihaknya kini sedang melakukan proses pemutihan, bagi mengenal pasti anggota dan pegawai yang mempunyai masalah tatatertib.

Menurutnya, jumlah keseluruhan keanggotaan di balai dan cawangan yang dikenal pasti bermasalah itu adalah seramai 263 orang pegawai dan anggota, yang mana 91 daripadanya mempunyai rekod tatatertib.

“Masalah rekod integiriti lampau yang serius ini, berpotensi untuk menjadi satu masalah kepada balai dan cawangan berkenaan.

“Kalau perlu kita akan dedahkan (empat balai dan satu bahagian IPD) ini, tetapi yang penting tindakan diambil, tidak perlu lagi berselindung, keadaan semakin serius dan saya tidak akan bertolak ansur,” katanya kepada pemberita dalam sidang media, di sini, hari ini.

Ayob Khan berkata, kesemua anggota terbabit akan menjalani Program My Liabiliti, yang melibatkan sesi kaunseling dan runding cara oleh bahagian agama dan kaunseling (BAKA) Johor, yang mana ia perlu dilakukan kerana dikhuatiri akan melakukan kesalahan berulang dan sekiranya perlu mereka juga akan ditukarkan.

Dalam masa sama, beliau berkata, bermula awal Januari sehingga kini, JIPS Johor telah membuka sebanyak 230 kertas siasatan tatatertib (KST), melibatkan 32 pegawai kanan, 246 pegawai rendah polis dan dua pegawai awam, yang mana kes salah laku merupakan yang tertinggi iaitu 154 kes, diikuti 46 kes dadah dan tatatertib.

Menurutnya, tindakan akan diambil tanpa tolak ansur, memandangkan terdapat banyak kes melibatkan anggota yang mempunyai kes tatatertib, iaitu sehingga 18 kes tatatertib tetapi tidak dikenakan tindakan buang kerja.

Ayob Khan berkata, JIPS juga telah membuka 161 kertas pertanyaan tatatertib, membabitkan 78 pegawai kanan dan 152 anggota pangkat rendah berkaitan tomahan dan surat layang.

“Hasil siasatan, 32 pegawai dan anggota telah diambil tindakan tatatertib di bawah Peraturan 37 (dengan tindakan buang kerja atau turun pangkat), 162 pegawai dan anggota di bawah Peraturan 36 (tindakan bukan tujuan buang kerja atau turun pangkat) serta 37 pegawai dan anggota di bawah Peraturan 33 (sabitan mahkamah).

“Sehingga kini, 45 pegawai kanan dan anggota juga telah ditahan kerja, 14 digantung kerja dan 46 dibuang kerja melibatkan pelbagai kesalahan jenayah dan salah laku, yang mana Johor paling tinggi pada tahun ini libat kes dibuang kerja,” katanya.

Beliau berkata, sejak awal tahun ini sahaja sebanyak 54 tangkapan ke atas anggota juga telah dibuat setelah menjalani ujian saringan air kencing secara mengejut, selain penahanan masing-masing seorang anggota bagi kes curi kenderaan, melindungi warga asing, pemilikan daun ketum dan dua anggota terlibat kes pemerasan orang awam.

Ayob Khan berkata, JIPS Johor juga mengesan 22 pegawai dan anggota mempunyai rekod lampau jenayah termasuk orang dikehendaki sebelum memasuki perkhidmatan kepolisan, yang mana mereka ini didapati sedang berkhidmat dan akan diambil tindakan.

“JIPS juga dalam masa sama telah semak latar belakang semua 829 anggota sukarelawan polis, dan mendapati dua pegawai dan 42 anggota ada rekod jenayah dan ada dalam kalangan mereka telah disabitkan kesalahan di mahkamah. Mereka ini masih berkhidmat di balai polis dan akan disyorkan tamat perkhidmatan,” kata beliau. – Bernama